text:
Les meira…
Góði børn, foreldur, ommur og abbar
Ja, so fara vit aftur í Kardamummubý. Tað eru 11 ár, síðan vit vóru har seinast, og nógv børn eru komin afturat síðan tá. Børn, ið saman við foreldrum, sum kanska sóu leikin seinast, eisini skulu sleppa at uppliva henda barnaklassikara sum ættarliðini frammanundan eru vorðin so góð við.
Hví eru vit góð við søgurnar hjá Thorbjørn Egner?
Tað er tí hann hevur ein einfaldan boðskap: Vit skulu øll vera her, tað er pláss fyri okkum øllum, og vit eru øll partur av felagskapinum.
Bastian syngur:
Eg havir gjørt eina lætta lóg
Øll halda hon er góð
Henda Kardamummu-lummalóg er so:
Tú skalt ikki plága onnur
Ella gera nakað ilt
Annars kannst tú liva sum tú vilt
Havnar Sjónleikarfelag hevur sum endamál javnan at seta stórar barnaleikir upp. Hetta krevur nógv at felagnum, nevnd og limum, men lønin vit fáa aftur við børnum og vaksnum sum stuttleika sær og fáa okkurt at hugsa um hesa løtuna í Sjónleikarhúsinum kann ikki samanberast við nakað.
So góðu tit stór og smá hyggið nú…
Vegna nevndina
Karin Djurhuus, formaður
Thorbjørn Egner (1912 – 1990)
Flestu fólk kenna søgurnar um Karius og Baktus, um Klintrimús og hini dýrini í Vallbakkaskóginum og um Fólk og Dólgar í Kardamummubýi. Bøkurnar hjá norska rithøvundanum eru umsettar til fleiri enn 20 mál og fleiri ættarlið kenna tær.
Hvussu ber tað so til?
Tað eru ongar hetjur og ongi óargadýr i alheiminum hjá Thorbjørn Egner. Tú verður góður við dovnar dólgar, svangar revar, Suffíu mostir, sum altíð er ill, og skaðiligar bakteriur.
Søgurnar eru altíð ein javnvág millum tað fantasikenda og spælandi øðrumegin, og einfalda boðskapin um tolsemi, rættvísi og tað at vera menniskjaligur hinumegin
Tú ert so hugsunarsamar góði Mortan segði omman. Ja segði Mortan, eg kann ikki lata vera við at hugsa um, hvussu gott tað hevði verið í skóginum, um vit bara øll vóru vinir, so kundi tey stóru hjálpt teimum smáu, og tey smáu hjálpt teimum stóru.
Karius og Baktus hava allar tær menniskjaligu kenslurnar, frá gleði og væntanum til argandi óndskap, vreiði og sorg. Alt kenslur, sum øll kenna aftur. Tað fær fólk at royna at liva seg inn í tær kenslur og tann atburð, sum fólk hava, og tí skilja hvønn annan betur.
Í Fólk og dólgar í Kardamummubýi er tolsemi og ymiskleiki eitt týðandi tema. Øll,ið búgva í Kardamummubýi, hava evnir og eginleikar, sum kunnu brúkast til felags besta. Í tí heiminum, sum Thorbjørn Egner skapar, eru rúmligheit og fjølbroytni positiv virðir. Boðskapurin er, at tú skal velja tað góða, og í tann mun tú kanst laga teg til felagskapin, samstundis sum pláss skal vera fyri øllum.
Thorbjørn Egner var útbúgvin teknari, men hann var eisini listafólk, rithøvundur, sangskrivari, tónaskald og umsetari. Hann hevur skrivað bøkur fyri børn og vaksin, men tað eru serliga hansara barnabókmentir, sum fólk hava tikið til sín. Sjálvur sigur Thorbjørn Egner:
Eg haldi tað er týdningarmikið, at børn tá ið tey hava tann aldur har tey eru viðkvom, hava hugflog og kenslusemi er størst, fáa fatanir, sum geva teimum álit og trúgv á lívið.


c: text/html

text:
Partískur samkomutænari
Í sjálvsævisøgu sínari skrivaði Mahatma Gandhi, at tey árini hann var studentur, læs hann og kannaði av álvara evangeliini, og hugsaði hann verunliga um at venda um til kristindómin. Hann trúði, at við at taka við læruni viðvíkjandi Jesus Kristusi, kundi hann finna fram til loysnina úr kastina, sum býtti sundur fólkið í India.
Tiskil valdi hann ein sunnudag at fara til gudstænastu í eini kirkju í grannalagnum og spyrja prestin, hvussu hann kundi gerast ein kristin ella rættiligur trúgvandi. Men táið hann kom innar í halgidómin, noktaði kirkjutænarin at geva honum sess og mælti honum til at fara og dýrka Gud saman við sínum egna fólki. Gandhi slepti sær út úr kirkjuni og kom ongantíð aftur hagar. “Um tey kristnu eisini høvdu kasti-ósemjur”, segði hann, “so kann eg tað sama halda á fram við Hinduismuni”. Fordómurin hjá hesum kirkjutænara svíkti ikki bara Jesus, men vendi eisini einum persóni burtur frá at líta á Hann sum sín Frelsara.
Hesin fordóms-kirkjutænarin, sum er umrøddur í dagsins andaktsstykki, var við til at bjóða einum múgvandi vitjandi vælkomnum, men háðaði ein neyðstaddan. Kanska kendi hann tað sum at hann gjørdi sína skyldu og útinnti ynskini hjá limunum í kirkjuni. Men hann vísti ringan atburð, og hann var sekur í einari synd líka álvarsamari sum morð ella ótrúskapur (Jákups bræv 2,9-11).
Táið menniskju vitja samkomu tína, tekur tú tá hjartaliga væl ímóti teimum uttan mun til ættarslag ella sosial viðurskifti ?
Umsett úr Our Daily Bread
Mikkjal á Bergi

robotstxt: allowed

filter: keep


text:
Krabbameinsfelagið og Team Rynkeby Grunnurin hjá Krabbameinsfelagnum stuðla granskingarverkætlan
Verkætlanin fer at lýsa krabbamein í Føroyum bæði meiri yvirskipað, og í smálutum. Fleiri av kanningum fara at snúgva seg um barnakrabba, har millum a
Grannakaffi ger mun, tekna teg sum vert í ár
Vit valdu at bjóða okkum fram at hava Grannakaffi heima hjá okkum.Tað krevur ikki nógv at fyrireika, vit høvdu ein drekkamunn og frukt og annað sovorð
Innbjóðing til stovnandi fund - Bólkur fyri fólk við seinfylgjum eftir krabbameini
Bólkur fyri fólk við seinfylgjum eftir sjúku og viðgerð av krabbameini hevur stovnandi fund 18. januar 2018 kl. 19.00 á Grønlandsvegi 58 í Havn.
Kom til Opið hús hjá Krabbameinsfelagnum
Mikudagin 10. januar hevur Krabbameinsfelagið Opið hús. Opið hús er eitt tilboð, ætla fólkið, sum hava ella hava havt krabbameini.
Gleðilig jól og eydnuberandi nýggjár
Jólaheilsan
Formansskifti í foreldrabólkinum hjá Krabbameinsfelagnum
Seinastu árini hevur Elin Maria Joensen verið formaður í Foreldrabólkinum. Krabbameinsfelagið takkar Elin Mariu fyri tað ídni og orku hon hevur lagt í
Landssjúkrahúsið longt samstarvsavtaluna við íslendska bróstkrabbaskurðlæknan
Landssjúkrahúsið boðar í tíðindaskrivi frá, at avtalan við íslendska serlæknan Kristján Skúla, sum skurðviðgerð føroyskar kvinnur við bróstkrabba, er
Sjúklingurin skal kenna seg tryggan
Krabbameinsfelagið frætti um miðjan november, at Landssjúkrahúsið fór at gera broytingar í viðgerðargondini hjá teimum, sum hava ella hava havt bróstk
Stuðul handaður Krabbameinsfelagnum
Aftur í ár skipaði Ítróttarfelagið Frælsi í Vágum fyri Føroya vakrasta hálvmaraton, og aftur í ár varð somuleiðis møguleiki at ganga gongu½maraton frá
Freistin longd til 4. desember!
Trý lesandi á Roskilde Universitet hava sett eina kanning í verk um føroyskir sjúklingar, ið hava verið uttanlands í kanning og/ella viðgerð fyri lika
Nýtt skeið í listterapi fyri teg, ið hevur ella hevur havt krabbamein byrjar fyrst í januar 2018
Hevur tú áræði at kasta teg út í nakað nýtt og heldur teg kunna fáa gleði av at koma út millum onnur, sum eisini hava ella hava havt krabbamein, kanst
Undirvísing og almennur fyrilestur um, tá krabbamein ávirkar kynslívið
Mikudagin 15. november kl. 19.00 skipar Krabbameinsfelagið fyri undirvísing og almennum fyrilestri um, tá krabbamein ávirkar kynslívið.
MOVEMBER
Oktober er vorðin november, og nú er aftur tíðin komin hjá monnum at lata skeggvøksturin fáa frið og vaksa sær eitt flott yvirskegg.
Granskingarverkætlan um arvaligan bróst- og eggjastokkakrabba millum føroyingar farin í gongd.
Nýggj granskingarverkætlan er nú farin í gongd á økinum, og endamálið er at eyðmerkja tær ílegur, sum kunnu vera orsøkin til HBOC í Føroyum. Hetta ver
Almennir fyrilestrar um seinfylgjur eftir krabbameinssjúku og krabbameinsviðgerð
Fyrilestrar um seinfylgjur, eftir krabbameinssjúku og krabbameinsviðgerð, verða hósdagin 26. oktober. Fyrilestur fyri heilsustarvsfólk kl. 14-16 og al
Stuðul játtaður til kanning av tørvum hjá krabbameinssjúklingum
Granskingarráðið hevur játtað Krabbameinsfelagnum stuðul til kanningarverkætlan við heitinum “Tørvir hjá krabbameinssjúklingum í eini sjúkugongd, sæð
Lesandi í starvsvenjing
Krabbameinsfelagið fegnast um at vit regluliga fáa sjúkrarøktarfrøðilesandi í observatiónklinikk.
Venjaraskifti í fimleikinum í Havn
Krabbameinsfelagið hevur saman við Fimleikafelagnum Ljósið eitt fimleikalið, ið nevnist Firvaldar. Tilboðið er fyri øll, sum hava ella hava havt krabb
Lýsa ljósareytt í Húsahaga
Altjóða bróstkrabbadagin 20. oktober letur SEV vindmyllurnar í Húsahaga lýsa ljósareytt fyri at varpa ljós á bróstkrabba.
Tað ringasta - yrking eftir Lenu Jacobsen
Í sambandi við Grannakaffi í Sandvík 11. mars í ár, las Lena upp yrkingina Tað ringasta, sum er um ta tíðina, tá ið hon hevði bróstkrabba. Tað var í j


text:
Tíðargrein í Dimmalætting, mars 2015
Ongantíð fyrr hava smáu oyggjarnar í Atlantshavinum verið so spennandi sum nú. Sólarmyrkingin dregur túsundtals ferðafólk, og útlendsku fjølmiðlarisarnir eggja ferðafólki at koma til Føroyar, tí oyggjarnar eru serstakliga serstakar. Á ferð í bý og bygd stjelur mánin við manglandi atkomu tó ofta ljósið frá sólini. Tosað verður nógv um at fáa bestu atkomu at síggja náttúrufenomenið í mars, men fyri nøkur hava oyggjarnar avmarkaða atkomu.
Paraolympiski býurin
3. september í ‘92 gingu føroyingar stoltir við Merkinum inn á olympiska leikvøllin Montjuic við 65.000 áskoðarum og fleiri milliónum sjónvarpshyggjarum. Bercelona var tá vertur fyri paraolympisku leikunum, og hevur býurin seinastu 23 árini veruliga raðfest atkomu við ynski um, at býurin skal gerst atkomuligasti býur í heiminum.
Í dag kann Barcelona breggja sær av, at hann er væl á veg. Tvær ferðir hevur Barcelona verið í finaluni um at vinna heiðurin hjá europeiska samveldinum “Access City Awards”. Soleiðis verður kappast um at gerast atkomuligast í heiminum. Hetta tekur langa tíð og miðvíst arbeiði.
Turismo para todos
Hóast sólin skein á føroysku ítróttarfólkini, sum fingu góð úrslit á paraolympisku leikunum í Barcelona, so eru vit enn ikki við í kappingini um at vera atkomuligasta land í heiminum.
Verkætlanin “Turismo para todos”, merkir ferðavinna fyri øll. Maria-José Ania, sum arbeiðir fyri “Barcelona Access” sigur, at ferðavinna fyri øll, ella atkomulig ferðavinna, fær rætta pláss sítt, tá ið fólk tilvitað gerast varug við javnrættindi fyri øll at ferðast og njóta frítíð teirra. Býurin arbeiðir alla tíðina við at betra um tilboðini til ferðafólk, sum bera breki, serliga innan gisting og matstovur. Privata vinnan er noydd til at síggja, at ferðafólk, ið bera brek, er ein bólkur við stórum tilfeingi, og at tað er neyðugt, at teimum verður víst størri umhugsni.
Atkoma í breiðastu merking
Atkoma er jú ikki bara gáttir, lyftir, trappur ella atkoma inn í bygningar, men eisini atkoma fram at ymiskum umhvørvi, ferðamøguleikar, upplýsing og samskifti, kunningartøkni, samskiftistøkni og skipanir, og aðrir hentleikar og tænastur, sum tøkar eru og verða veittar almenningi, bæði á bygd og í bý.
Lívið í gerandisdegnum er ein heild, og tí er altíð neyðugt at síggja atkomu sum eina heild, tí í heildini skulu tørvirnir verða møttir. Grund fyri hesum er vanligt vit og skil og eisini grein 9 í ST sáttmálanum, sum vísir á týdningin, at fólk, ið bera brek, kunnu liva sjálvstøðugt og sjálvbjargið í øllum lívsins viðurskiftum.
Í Føroyum tekur mánin enn nakað av sólargreislunum, tí okkum tørvar eina umfatandi skipan, sum tryggjar fólki, ið bera brek, javnbjóðis møguleikar fyri atkomu til hentleikar, tíðindi og tænastur – eina samlaða ætlan við ítøkiligum málum, tíðarætlan, fíggjarætlan, revsitiltøkum og eftirmeting.
Sólargeislar, sum tó vinna
Tó er rætt at síggja teir sólargeislarnar, sum avgjørt hita. Teir eru t.d. nýggja byggireglugerðin um atkomu til bygningar, sum hevur verið til hoyringar, Spískamarið verður tekstað, játtan er á fíggjarlógini á kr. 400.000 til ein skrivitulk, ítøkiligar ætlanir at víðka um miðnámstilboð til næmingar við serligum tørvi, Tann góða tilgongdin, handlar, skrivstovur og matstovur, sum byrja at síggja týdning í atkomu og nýggja parkeringskortið, ið kann brúkast uttanlands..
Fylgjarakortið, sum kom í gildi 1. januar, gevur føroyingum, sum ikki kunnu fara til tiltøk ella út at ferðast einsamallir, møguleika at koma út at uppliva. Hetta eru lívgevandi sólargeislar, ið verma gerandisdagin við frælsi at ferðast og uppliva.
Føroyingar og ferðafólk
Tá ið tosa verður um atkomuligar Føroyar, merkir tað sjálvandi fyrst og fremst, at sólin fer at skína á føroyingar, sum fáa ein frælsari gerandisdag, men ferðafólk kunnu tá eisini njóta sólina. Tí er ikki løgið, at tengja hesi saman.
Mótsatt sólarmyrking, so kunnu vit ikki bara bíða til sólin aftur fer at skína, men hetta krevur miðvíst arbeiðið fyrst og fremst at fremja atkomu á øllum økjum, og síðani er lykilin løtt atkomulig leiðbeining. Fólk mugu vita hvat, og hvussu, og leiðbeiningin skal hjálpa og leiðbeina ferðandi at leggja ferðina til rættis grundað á, hvørji tilboð eru, og verða bjóðað fólki við ymiskum avbjóðingum.
Eisini hevur týdning, at víst verður á, hvørjir hentleikar og annað viðkomandi er á staðnum, sum t.d. til tey við førarahundi, um upplýsing við blindskrift ella ljóðbandi, um teleslyngur ella teknmálstulkar á staðnum, ymiksar rundsýningar og so framvegis. Hetta eigur at fevna um listasøvn, gripasøvn, ferðir í hagan, ferðasambandi við bussi og báti, ferðir úti í náttúruni, tónleikatiltøk, svimjihallir, matstovur, og hvat tað kann vera.
Brekøkið er fleirtáttað og kann verða bólkað í fimm:
- Atkoma fyri tey, sum eru blind og sjónveik
- Atkoma fyri tey, sum eru deyv og tunghoyrd
- Atkoma fyri tey í koyristóli og tey, við avmarkaðum førleika
- Atkoma við fylgjara fyri tey í koyristóli og tey, við avmarkaðum førleika
- Atkoma fyri tey, sum hava menningartarn
Tørvirnir eru ymiskir, og tí er tað neyðugt, at tey, sum arbeiða við ferðavinnu, politiska skipanin og vanligi føroyingurin síggja hetta og menna tilboðini samsvarandi.
Hugburður og stoltleiki
Maria-José Ania, frá “Barcelona Access”, sigur víðari, at tað er týdningarmikil viðurkenning av arbeiði teirra at vera við í finaluni í “Access City Awards”. Politiska skipanin hevur saman við okkum verið við at bróta møguligu múrarnar og at økja um atkomu í øllum býnum.
Eisini leggur hon dent á, at Barcelona hevur ikki útferðir, sum eru sniðgivnar til ferðafólk, ið bera brek, men allar almennar ferðir í býnum við ferðaleiðara eru atkomuligar, so øll kunnu vera við. T.d. eru skipaðir gongutúrar, sum eru 100 % atkomuligir, og ferðaleiðarar eru útbúnir í at leiðbeina og/ella fylgjast við ferðandi við ymiskum brekum.
Flestu søvn og forvitnislig støð bjóða tilrættalagdar rundsýningar til ferðafólk við likamligum ella sálarligum breki. Eisini er møguligt at fáa skræddaraseymaðar rundsýningar ígjøgnum virkir, sum hava lagt seg serliga eftir atkomu. Sjálvsagt er eisini møguleiki fyri at ferðast í býnum á egnari hond, og tá merkja fólk serliga væl, hvussu góður og lættur býurin er at ferðast í fyri øll.
Føroyar eru ferðamál við avmarkaðari atkomu
Sjálvandi hava vit nógv at læra, men tað merkir ikki, at vit altíð skulu gera sum onnur. Tað hevur týdning at menna og víðka um atkomu á ein sjálvstøðugan hátt, har landsmyndugleikar, kommunur, kunnungarstovur, so allir føroyingar hugsa “Turismo para todos”, ferðavinna fyri øll.
Vit kunnu her sjálvi flyta mánan, havandi í huga løtumyndina hjá Hans Andriasi Djurhuus, ið gleðist um hitan frá sólini og alt tað, ið livir og andar, og síðani í álvara taka til okkum orðini: Týn ei tað lív, sum sólin veingir gav!


text:
Hervið verður bjóðað til Grand Prix Kvik-kapping í Sandavági, leygardagin 21. februar.
Telvað verður í talvhølinum. Kappingin er partur av Grand Prix kappingini 2014/15.
Kappingin byrjar leygardagin 21. februar kl. 11.00. Telvað verða 7 umfør.
Tilmeldingar: http://www.chess-results.com/tnr162088.aspx?lan=7
ST-Kvik 2015
Webmaster
17. februar 2015
2015-02-17
Tíðin til alt talvið verður 15. min. í part.
Vinningar: Virðislønir verða latnar nr. 1, 2 og 3, umframt ratingsvirðislønir.
Luttøkugjaldið er 100 kr fyri vaksin, 50 fyri unglingar. Skal gjaldast á staðnum.
Tilmelding: Meldið til hjá Torkil Nielsen á tlf. 532700 ella kappingarleidarin@faroechess.com
Tilmeldingarfreistin er fríggjadagin 20. februar kl. 20.00
Møtið fjølment !
SANDAVÁGS TALVFELAG
Sí eisini
Nógvir leikir verða fluttir leygardagin. Tvinnanda umfør eru á skránni í øllum deildum í landskappingini …


text:
Fríggjadagin 20. mai eru øll hjartaliga vælkomin í Norðurlandahúsið at hátíðarhalda 35 ára stovningardagin hjá Meginfelag teirra, ið bera brek í Føroyum.
Neyvan var tað av tilvild, at MBF varð stovnað sjálvan dagin hjá Sameindu tjóða 24. oktober 1981, og var tað eitt stórt framstig fyri felagið og føroyingar, tá ið Føroya Løgting 13. mai 2009 samtykti ST sáttmálan um rættindi hjá einstaklingum, ið bera brek. Øll árini hevur MBF áhaldandi arbeitt við brekpolitikki, ið umfatar øll samfelagsviðurskifti, og hevur virkað fyri at fáa ávirkan og at verða hoyrd í málum, ið viðkoma fólki, ið bera brek.
Á skránni í Norðurlandahúsinum 35 ára dagin verða lívssøgur, hugleiðingar og tónleikur, og harumframt verður ljós varpað á stóru broytingarnar innan brekøkið seinastu árini.
Eisini er tað við stórari gleði fyri MBF á 35 ára degnum at bjóða til framløgu av nýggjari bók, sum er upplýsandi tilfari til føroyingar um ST sáttmálan um rættindi hjá einstaklingum, ið bera brek. Hetta er úrslit av samstarvi millum Edward Fuglø, listamann, Jastrid Gullaksen, Grafia, og Ásu Olsen, aðalskrivara, og Tóru við Keldu, forkvinnu, í MBF. Bókin verður ókeypis, og er ætlað børnum og vaksnum at lesa í felag. Vónandi fer bókin at kveikja áhugan hjá føroyingum sum heild fyri rættindum teirra, ið bera brek.
Ver hjartaliga vælkomin í Norðurlandahúsið 20. mai kl. 12:30 at hátíðarhalda 35 ára dagin hjá MBF.


text:
Aling
Síðan alingin tók seg upp, hevur Biofar veitt umhvørvistænastur: mynduleikakravdar veitingar og aðrar uppgávur, sum vinnuni tørvar.
Oljuvinna
Í smb. við boring eftir olju, fremur Biofar árinskanningar eftir altjóða krøvum. Okkara serkunnleiki umfatar boreala og arktiska økið.
Ráðgeving EIA/VVM
Biofar veitir ráðgeving til stovnar, kommunur og fyritøkur innan náttúru- og umhvørvisspurningar. M.a umhvørvismetingar (EIA/VVM).
Kaving - Undirvatnsupptøkur
Lívfrøðiligur- og tøkniligur kunnleiki, ger tað møguligt at veita kavaratænastur, bæði til gransking og til miðlan i breiðum høpi.
Botnkort
Við rannsóknarfarinum ’Biofarið’ gera vit neyv botnkort í mun til dýpdarlinjur, ið eisini lýsa slag av botntilfari og harðleika.
Gransking
Starvsfólkið á Biofar arbeiðir dagliga í einum granskingarkendum umhvørvi, og hevur eina jaliga støðu til samarbeiði um verkætlanir.


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Tuesday, February 19, 2013
Møtir og framløgur hesa vikuna
Eg komi at luttaka á 4 opnum møtum hesa vikuna. Ein og hvør er vælkomin, men eg hevði sett prís uppá tykkara forbønir.
Verði í Nazaret í Kaldbak klokkan 20:00, í morgin (týsdag, 19 februar) og í Siloa Fuglafirði 19:30 mikudagin (20 februar) klokkan 19:30; evnið 'tann árvakni'.
Sunnudagin 24, verði eg aftur í Siloa í Fuglafirði á familjumøtinum klokkan 11:00 og í Nazaret, í Kaldbak klokkan 18:00; evnið: 'Liva og virka í kraft Andans'
Í samband við trúarverju, so inniheldur evnið: 'Tann árvakni' fleiri punktir og snýr seg deilsvís um ikki-kristna ávirkan sum sníkir seg inn í kristnar kredsar.
Friday, February 8, 2013
Hví er Gud ikki til? Tað veit Penn Jillette, ella onkur annar...!
Orsaka vemmiliga orðalagi í sjónbandinum.
Ein skuldi hildi, at einum noyddist at leita leingi fyri at finna nakað á so lágum støði, men nei...
Hmm...
Er tað bara eg, ella ljóðar hetta í sjónbandinum ikki sum: 'eg havi rætt og tað hevur tú ikki, tí at babba sigur tað (ella lærarin sigur tað, ella Bíblian sigur tað, ella talarin segði tað)'.
Eg havi altíð sagt tað, gudleysa grundgevingin fyri at Gud ikki er, er ikki ein grundgeving uppá nakað sum helst, uttan á sjálvan pástandin hjá nøkrum fáum sera illum ateistum! Í hesum førið, millum annað Richard Dawkins, sum samanber Gud við eina flúgvandi tekannu (mær vitandi frá einum úttalisi hjá Russell).
Føroya Trúaverjuskúlið 2013
Fleiri spyrja hvussu tilgongdin hevur verið á Føroya Trúarverjuskúla, nú skeiði er komi í helvt.
Tað harmiliga er kanska, at vit ikki eru so nógv sum tá vit byrjaðu, tá vóru vit umleið 200; men at talið fór at minka høvdu vit eisini vænta. Summi eru flutt, onkur er farin heim til Harran, nøkur innisíggja ivaleyst at hetta ikki er teirra tekoppur og onnur hava ikki havt tíð. Talið av luttakarum sum koma nokso regluliga, liggur tó um 80 í løtuni, so vit klaga ikki. Vit hava heldur ikki sum ætla var, megna at byrja átakið í Norðoyggjum.
Átakið hevur eisini verið ein roynd. Í 2011 var skeið av líknandi slag hildi í eina fulla viku. Men núverandi trúarverjuskúli skuldi væntandi vísa, um slík venjing hóskaði seg betri spjadd út yvir eitt ár, enn í samlaðum forumi, í eina viku.
Vitandi at eitt vikuskeið gevur næmingum møguleika fokusera, var tað sjálvsagt ivasamt um vit kundu megna, at halda slíkt fokus yvir eitt ár, við einum undirvísingarkvøldið um mánaðin. Higartil kann sigast at tað hava bæði verið fyrimunir og ikki.
Higartil hava vit viðgjørt evnir sum
- Søguliga álitið í Nýggja Testamentinum
- Tekst-kritikkur og NT kanónin
- Nátturulisman
- Postmodernisma
- Guds eksistensur
- Gud og trupuleikin av tí ónda
- Bókin hjá Sølvará: 'Tey fyrstu Jólini'
Eftir eru so:
- Vísindin, skapan ella menningarlæran
- Kristindómur versus ateisma
- Tann Søguligi Jesus
- Søguliga álitið í Gamla Testamentið
- Kjakið um fosturtøku
- Islam
Tað eru enn fleiri sum spyrja, um møguleiki er at melda seg til tað sum eftir er og tað eru tey sjálvandi vælkomin til.
Tuesday, February 5, 2013
Ateisturin Tim Minchin
Eg fari ikki at bólka allar ateistar undir hetta rákið (langt frá), men talan er um slagið av einum vaksandi rákið, og fyri at siga tað milt, eitt ómetaliga ósømuligt og hatafult rák, sum eisini videoløgini niðanfyri er snøgt dømi uppá.
Hetta er so Tim Minchin, ein kendur australskur sangari, skemtari og fjeppari av Richard Dawkins.
Minchin er komin við absurdum úttalisum sum tildømis:
"If you apply doubt to anything...the whole religion thing is obviously a fantasy."
"Science adjusts its views based on what's observed. Faith is the denial of observation, so that belief can be preserved."
Veit ikki um Minchin torir at nýta somu yvirskepsis um ateistisku heimsmyndina (eina tilveru uttan Gud)? Kundi tað hugsast at enntá ateisma hevði opinbera seg at verði ein ynskihugsan, dømi uppá villasta menniskja hugfloð? Eg meini so við, støði er ikki hægri enn at hesir samanbera hugtakið um Gudin við spagettu ódjór, flúgvandi tekannir og eitt slag av einum supermanni, sum eigur at reika runt í luftini.
Og hvat meinar maðurin við, at trúgv er ein avnoktan av tí sum vit eygleiða?
Sum sagt er tað eingin loyna, at Minchin fjeppast í Dawkins og hetta ljóðar enntá sum Dawkins:
Men aftur til Minchin. Bæði videoløgini hjá Minchin, umboða ivaleyst tað sum vit kristnu og nógvir aðrir teistar vildu rokna sum ósømuligt, har í Minchin í tí fyrra tykist skammast við mannfólkahugburðin til kvinnuna (tað er samtykt), men fyri síðani at venda álvara til eina joke. Sangurin inniheldur kortini sonn fakta um heimsins neyð og elendigheit, sum vit ivaleyst øll hugsa um, men sum nærum eingin ger nakað við. Kann tó kortini ikki lata verða at hugsa, hvussu Rebecca Watson (í einum gudleysum høpið) vildi tikið sumt av hesum upp:
http://kristindomur-svarar.blogspot.com/2012/11/gudloysi-kvinnan-og-sjalvsviri.html
Seinna videolagið er grov háðan av pávanum; tað skal Minchin sjálvandi hava loyvi til.
Pávadømið hevur sjálvandi gjørt hópin av feilum (í dag somuleiðis). Tó so, at ein eisini má bíta í seg, at pávadømið gjøgnum øldirnar, hevur avrikað hópin at øllum tí góða ein kann hugsa sær. Skal eg samanbera ateistiska rákið við pávadømið í seinasta árhundra, so stendur kanska Katólska kirkjan, óansæð tess mongu feilir, heldur týðiligari fram sum tann sociali vitin og vinur menniskjans.


text:
ISPS tilbúgving í havnum
Yvirgangsatsóknin í New York hin 11. september 2001 er beinleiðis atvoldin til ávísar broytingar í SOLAS (Safety of Life at Sea) altjóða sáttmálanum og ISPS-koduni (International Ship and Port Facility Code). Eftir yvirgangsatsóknina avgjørdi IMO (International Maritime Organisation), sum er stovnur undir ST, á fundi 20. november 2001 at kanna tørvin á at seta í verk fyribyrgjandi tiltøk ímóti yvirgangsatsóknum o.ø. ímóti skipum og havnum. Á einari ráðstevnu 12. desember 2002 samtykti IMO nakrar broytingar, sum skuldu verða fult settar í verk í seinasta lagi 1. juli 2004. Sáttmálin setir ávís krøv til tiltøk og ætlanir, sum havnirnar skulu seta í verk, og síðani skulu landsmyndugleikarnir góðkenna tiltøkini og ætlanirnar.
Landsstýrismaðurin í vinnumálum hevur, við heimild í løgtingslóg nr. 11 frá 31. mars 2004 og kunngerð nr. 33 frá 25. mai 2004, álagt Landsverki at røkja niðanfyri nevndu myndugleikauppgávur í sambandi við at verja havnir ímóti yvirgangi:
- Áseta trygdarstigið fyri føroyskar ISPS havnir
- Góðkenna váðametingar fyri føroyskar ISPS havnir
- Góðkenna verndarætlanir fyri ISPS havnir
- Hava eftirlit við og skipa fyri venjingum fyri at kanna eftir, hvussu væl ætlanirnar virka
- Góðkenna verndarfeløg, sum kunnu røkja ávísar uppgávur í sambandi við
váðametingar og verndarætlanir
Um tygum hava spurningar ella ynskja fleiri upplýsingar um evnið, ber til at venda sær til deildina fyri infrakervi á Landsverki.
Hesar havnir eru nú góðkendar:
- Tórshavnar
- Klaksvíkar
- Runavíkar
- Tofta
- Miðvágs
- Sørvágs
- Fuglafjarðar
- Vestmanna
- Vágs
- Tvøroyrar
- Sunda
- Eiðis
- Leirvíkar
- Sjóvar
Tilvísingar:
ISPS dátugrunnur (yvirlit yvir góðkendar havnir, feløg og myndugleikar):
http://gisis.imo.org/Public/
Løgtingslóg nr.11 frá 31. mars 2004 um at verja havnir:
http://www.logir.fo/Logtingslog/11-fra-31-03-2004-um-at-verja-havnir
Kunngerð nr.33 frá 25. mai 2004 um at verja havnir:
http://logir.fo/Kunngerd/33-fra-25-05-2004-um-at-verja-havnir
Fyrimynd fyri verndarætlan trýst her


text:
Innrák av radon til inniumhvørvið skal avmarkast við, at bygningskonstruktiónin verður gjørd lufttøtt móti lendinum, ella við at onnur samsvarandi munadygg tiltøk verða gjørd.
Radon er eitt geislavirkið luftevni, sum er í jørðini. Radon verður forðað í at treingja upp í bygningar við at undirstøðið, lendisgólv, gólv, kjallaragólv og kjallaraútveggir verða gjørd lufttøtt, t.d. við at gera konstruktiónirnar úr betongi, soleiðis at ein góð, einsháttað konstruktión, uttan rivur, fæst, og við at tetta rundan um rør og rørgjøgnumføringar í hesum bygningspørtum.
Vísast kann til ”Byggeteknisk Erfaringsformidling, BYG-ERFA blad SfB (99) 02 09 27, Radon-forebyggelse og afhjælpning” og ”Erhvervs- og Byggestyrelsens pjece om radon og enfamilieshuse”.
Altjóða tilmælini eru, at einføld og bílig tiltøk eiga at verða gjørd við atliti at minking av radoninnihaldi í inniumhvørvinum, tá ið radoninnihaldið er millum 100 Bq/m³ og 300 Bq/m³ (Becquerel pr. rúmmetur).
Við støði í hesum verður mælt til, at í verandi bygningum verða gjørdar einfaldar og bíligar betringar, tá ið radoninnihaldið er millum 100 Bq/m³ og 200 Bq/m³, og at munadyggari ábøtur verða gjørdar, tá ið radoninnihaldið fer upp um 200 Bq/m³ (Becquerel pr. rúmmetur).
Bygningurin skal byggjast soleiðis, at tað verður tryggjað, at radoninnihaldið ikki fer upp um 100 Bq/m³.
Tá mátingar verða gjørdar av radoninnihaldinum, eiga mátingarnar at gerast yvir minst tveir mánaðir. Úrslitið av mátingunum eigur at verða roknað út sum miðaltalið yvir eitt heilt ár – ársmiðalvirðið fyri bústaðin.


text:
Bumbuatsókn í World Trade Centre
Bumbuatsókn í World Trade Centre í 1993: New York City var fyri sínari fyrstu yvirgangsatsókn í 1993, tá ið sterk bumba sprongdist á bilstøðli niðast í World Trade Centre á Manhattan. Bumban gjørdi stóran skaða, og húsini fyltust við royki heilt upp á 96. hædd. Hundraðtals fólk vórðu roykeitrað og mong runnu upp á tekjuna, haðan tyrlur flutti tey burtur. Tveir tímar vóru teir um at sløkkja eldin. Fimm fólk doyðu, og fleiri hundrað vórðu skadd [1]. Hetta var fyrsta slíka bumbuatsóknin í USA, og hon skelkaði alla tjóðina. Løgreglan helt, at muslimskir fundamentalistar høvdu lagt bumbuna sum hevnadaratgerð fyri amerikanska uttanríkispolitikkin í Miðeystri. FBI setti øll tiltøk í verk at taka tey seku. Og í 1995 vóru seks muslimskir arábar handtiknir og seinni funnir sekir í at hava lagt bumbuna [2]. Fólk stúrdu fyri, at bumbuartsóknin var byrjanin til meiri muslimskan yvirgang í USA.


text:
Sandoyartunnilin
Sandoyartunnilin knýtir Sandoynna at meginpartinum av føroyska vegakervinum.
Tunnilin verður 10,9 km langur. Lægsta punkt er 155 metrar undir havbotninum og eins og í Eysturoyartunlinum verður mesta hallið 5 prosent.
Sandoyartunnilin kemur upp í Traðardali millum Skopun og Sand, og streymoyarmegin kemur hann upp á Gomlurætt. Ferðingin millum Streymoynna og Sandoynna verður munandi stytt, men størsti fyrimunurin er, at fólk kunnu koma til og frá nær tað skal vera alt samdøgrið.
Jarðfrøðiligar undankanningar eru gjørdar og projekteringin byrjar á heysti 2016. Arbeiðið at gera Sandoyartunnilin verður bjóðað út samstundis sum arbeiðið at gera Eysturoyartunnilin verður boðið út. Eftir tíðarætlanini byrjar arbeiðið at gera Sandoyartunnilin í seinasta lagi 2018.


text:
Eik Banki leggur alt tilfar fram
vinna17-03-2017 - 11:42 - Jóanis Nielsen
Í málinum um frádrátt fyri undirbalansu í sambandi við yvirtøku av virkseminum frá gamla Eik
Banka, hevur Eik Banki avgjørt, at miðlarnir kunnu fáa atgongd til alt tilfar viðvíkjandi málinum.
Endaligu avgerðina frá TAKS leggur bankin út á heimasíðu bankans í fullari longd.
”Ákærurnar frá miðlunum og frá fyrrverandi nevndarlimi hava nú vart í meiri enn 1 ár. Bankin
og leiðsla bankans er løgd undir at fremja lógarbrot. Hetta er órimiligt fyri bankan og
starvsfólkini í bankanum, og eru vit sera hørm um íkomnu støðuna. Vit hava tí gjørt av, at
leggja fram øll skjøl í málinum”, sigur Súni Schwartz Jacobsen, forstjóri í Eik Banka.
Síðani skattamálið byrjaði í miðlunum í februar 2016, hevur eitt ótal av ákærum og gitingum
verið um Eik Banka og leiðsluna. Har hava verið fleiri tilsipingar og royndir at brúka bankans
skjøl, sum hava verið tikið út úr samanhanginum í málinum.
Eik Banki hevur alla tíðina víst á, at talan hevur verið um eina fakliga ósemju, sum neyðugt
varð at leggja fyri landsins skattamyndugleikum. TAKS tók eina avgerð og Eik tók hesa til
eftirtektar. Málið er tískil liðugt fyri Eik Banka.
Eik Banki valdi at almannakunngera høvuðsniðurstøðurnar frá avgerðini hjá TAKS, men valdi
ikki at almannakunngerða sjálva avgerðina í fullum líki. Orsøkin til hetta er, at skattamál eru
trúnaðarmál, og í okkara føri viðvíkur tað einans Eik og TAKS. Onnur skjøl og upplýsingar í
málinum eru eisini trúnaðarupplýsingar, og tískil hevur bankin heldur ikki almannakunngjørt
hetta.
Nú hevur bankin valt at víkja frá hesum útgangsstøði.
”Hetta hevur víst seg at vera skrúvan uttan enda. Nú verður bankin lagdur undir at leggja lok á
málið tí, at bankin ikki vil leggja trúnaðarupplýsingar um seg sjálvan fram. Tískil hava vit valt
at taka hetta heilt óvanliga stig, at geva almenninginum fult innlit, soleiðis at málið verður lýst
rætt og við fullum gjøgnumskygni”, sigur Súni Schwartz Jacobsen at enda.
Avgerðin frá TAKS frá 7. mars 2017, kann lesast í viðheftum skjali.


text:
Corazon Aquino
María Corazón Sumulong Cojuangco-Aquino (25. januar 1933 - 1. august 2009) var ein filipinskur politikari. Hon fór treyðug upp í politiskt virksemi, tá ið maður hennara, andstøðingurin Benigno Aquino var myrdur í somu løtu, hann steig út úr flogfarinum á flogvøllinum í Manila, júst afturkomin úr útlegd, sum hann hevði verið í síðan 1983. Men Corazon kom at ganga undan í uppreistrinum ímóti Marcosi. Tá ið Marcos flýddi, tók hon við og gjørdist forseti í Filipsoyggjum, til hon tók seg aftur í 1992.


text:
At vera tilvitaður um samfelagið og politikk, verður sagt at vera týdningarmikið. Hvussu oftani hoyra vit ikki at “veljarin hevur stutt minni” ella at fjøldin er býtt”?
Spurningurin er bara um tað passar - ella um tað ikki meira sannlíkt, at veljarin/borgarin hevur gjøgnumskoða, at tað ger stórt sæð tað sama hvussu atkvøtt verður, tá val verður - tí tú fært bara tað sama kortini.
Politisku flokkarnir tykjast ikki vera áhugaðir í at gera nakað veruligt - at føra politikk er vorið eitt spæl har nøkur fáa stýri. Valdsbýtið broytist kanska eitt vet hvørt val - fyri tey flestu eru tað bara nakrar smærri broytingar í politisku skipanini - ongar veruligar broytingar vera gjørdar.
Tað er næstan ein automatikkur í retorikkinum - dialogur er ikki uppá tal, tí sigur ein flokkur “a”, sigur næsti “b” og soleiðis heldur tað áfram. Vit borgarar vita hvat slagorðini hjá teimum ymisku flokkunum er og hava kanska eftirhondini ikki tørv á at hoyra nakað kjak, tí vit vita hvat hvør sigur. Og eingin sigur nakað serliga nýtt.
Politikkararnir og flokkarnir hava nokk eisini áhuga í at “alt verður við tað sama” - tað er jú tryggasti háttur, at varðveita sítt starv og sítt vald. Eg minnist eitt val, har ein segði, at hann vónaði, at teir politikkararnir, sum komu til valdi, vóru teir sum gjørdu minst - tí so gjørdu teir minst skaða. Haldi at flestu politikkarar hava gjøgnumskoða hetta og tískil snýr tað seg meira um, at spæla spælið enn at gera nakað skilagott fyri samfelagið - spurningurin er bara um vit framhaldandi hava ráð til at føra politikk á hendan hátt.
Onkur politikkari vil vera við, at hetta kann hjálpast við “blokk politikk” soleiðis, at veljarin veit hvat hann fær, eftir eitt val - vænti nú ikki danir halda seg hava fingið tað, sum teir valdu, sjálvt um teir hava blokk politikk. Skilji nú heldur ikki ordiliga hví tað er skilagott.
Í teoriini hava vit eitt fólkaræði, men fólkaræði er hertikið av politisku serfrøðingunum, sum hava megna, at skapað sítt egna politiska mál og stætt. Teir siga, hvat vit, eiga at halda, hevur týdning fyri samfelagið. Við at siga hvat hevur týdning, siga tey jú eisini hvørjar “loysnir” skulu til - og talan er stórt sæð um tríggjar møguleikar - minka um játtanina, halda stand ella játta meira pening.
Hvør politikkari spælir hetta spæl fyri sítt ella síni og um onkur setur ov nærgangandi spurningar, so vera tey ignorera ella niðurgjørd.
Tann sum valdur verður, hevur, sum oftast, familjuna ella pengarnar í rygginum - og harvið er tað eisini teirra fyrsta mál at styrkja hesi - tí harvið tryggjar man sítt egna bakland og víðari luttøku í hesum framhaldandi spæli.
Og eftir standa vit borgarar og undrast yvir manglandi loysnir og eitt samfelag, sum tykist onga kós hava. Tíverri ger tað nokk tað sama, hvønn tú velur næstu ferð val verður.


text:
Tað veit Kringvarp Føroya at siga. Í mai mánaði vóru trý feløg og samtøk undangóðkend at bjóða upp á arbeiði at byggja henda nýggja skúlan í Havn, sum er ein samanrenning av Kommunuskúlanum og Venjingarskúlanum, og sum fyrst gekk undir navninum Vesturskúlin.
Tórshavnar Kommuna hevði mett byggingina til 247,9 milliónir krónur, men lægsta tilboðið ljóðaði upp á 273 milliónir krónur – tað tilboði átti M. T. Højgaard. TG Verk bjóðaði sær til at gera arbeiðið fyri 276 milliónir krónur, meðan eitt samtak millum Articon og Búsetur bjóðaði 294 milliónir krónur
- Samstundis er avgjørt beinanvegin at arbeiða víðari við projekteringini og møguligum tillagingum til ásetta kostnaðarkarmin, fyri síðani at bjóða verkætlanina út í nýggjari lisitatión seinni í heyst. Eftir uppruna tíðarætlanini skuldi henda arbeiðstøkan vera staðfest í einum endaligum kostnaðarkarmi í desember 2016. Annuleringin fer ikki at ávirka hesa tíðarætlan, skrivar kommunan a síni heimasíðu.
Les tíðindaskrivið hjá Tórshavnar Kommunu her
Les eisini: Nú byrjar arbeiðið at gera skúlan á Fløtum


text:
- Við góðu royndunum frá undanfarnum árum, kunnu vit bert staðfesta, at tørvur og áhugi er fyri, at gransking á Landssjúkrahúsinum verður lýst á serstøkum tiltaki.
Tað sigur Granskingarnevndin á Landssjúkrahúsinum, sum aftur í ár skipar fyri Granskingardegi á Landssjúkrahúsinum. Dagurin verður hildin í dag fyri starvsfólkum og øðrum.
Á Granskingardegnum verður enn einaferð høvi at hoyra um og síggja granskingarverkætlanir, ið hava eitt ávíst tilknýti til Landssjúkrahúsið. Høvi verður hjá øllum starvsfólkum á Landssjúkrahúsinum at vera við á degnum, haraftrat verða starvsfólk og samstarvsfelagar á øðrum viðkomandi stovnum boðin við, eins og umboð fyri viðkomandi myndugleikar boðin við.
Á Granskingardegnum verður høvi hjá teimum at hoyra fleiri styttri fyrilestrar og síggja framsýning av verkætlanarpostarum.
Tey, sum fara at halda fyrilestrar, eru William Smith, smittuverjufrøðingur, Eydna Lindenskov og Bjørghild Nolsøe, bachelorar í sjúkrarøktarfrøði, Shahin Gaini, yvirlækni PhD, Sanna Storm, musikkterapeutur, Jórun Simonsen, fysioterapeutur.


text:
Tilmelding
Her byrjar tilmeldingin til TeenStreet
Nakrir praktiskir upplýsingar við byrjan.
Luttøkugjaldið skal gjaldast við gjaldskorti
Luttøkugjaldið skal gjaldast við gjaldskorti, tá tú meldar til. Fyri at gjalda við gjaldskorti, skal 3D Secure vera tilmeldað kortið. Set teg í samband við tín peningastovn, um tú ikki longu hevur 3D Secure skrásett á tínum gjaldskorti.
Luttøkugjøldini eru hesi:
Tannáringar (13-17 ár): 2.175 kr
Vaksin (18 ár og eldri): 1.250 kr
Børn (yngri enn 13 ár): 650 kr
Ferðing
TeenStreet skipar fyri beinleiðis ferðing við flogfari úr Føroyum. Ferðaseðlar skulu bíleggjast frá FonnFlog. Kostnaður fyri ferðing báðar vegir og bussi í Tysklandi er 4.800 kr. Einvegis er kostnaðurin 2.800 kr. Einvegis ferðaseðlar verða BERT seldir, um einvegis pláss eru tøk, tá øll, sum ynskja báðar vegir, hava fingið ferðaseðil.
Ferðakostnaðurin verður goldin beinleiðis til FonnFlog.
Finn gjaldskortið, passið og ferðatryggingina hjá tær fram og set teg væl til rættis, tí NÚ er klárt at melda til.


text:
Løgtingsins umboðsmaður kann ikki hjálpa John Rajani at fáa starvið sum aðalstjóri í Uttanríkis- og Vinnumálaráðnum.
Tað sæst í brævi, sum John Rajani hevur fingið frá Løgtingsins umboðsmanni. Kringvarpið hevur fingið hendur á skjalinum.
Í brævinum til John Rajani verður sagt, at løgtingsins umboðsmaður kann ikki fara inn í málið, fyrr enn Løgmansskrivstovan hevur endaliga avgreitt málið:
“... fyri at eg kann taka eina klagu til viðgerðar, skal eitt mál vera liðugt viðgjørt, og ein endalig avgerð tikin. Eg havi ikki heimild at leggja uppí innihaldsligu viðgerðina av einum máli, sum ein myndugleiki ikki er liðugur at viðgera,” skrivar Sølja í Ólavstovu, løgtingsins umboðsmaður.
Løgtingsins umboðsmaður vísir á, at løgmaður sum setarmyndugleiki hevur gjørt av at lýsa aðalstjórastarvið leyst aftur. Hetta kann løgmaður gera, sigur umboðsmaðurin, um hann heldur, at eingin av umsøkjarunum er nóg væl skikkaður, ella at ein nýggj lýsing hevur við sær, at fleiri umsøkjarar eru at velja ímillum.
John Rajani tók ta avgerð, at hann letur sína umsókn til aðalstjóra í uttanríkis- og vinnumálum standa. Sostatt skal hann enn einaferð vigast millum hinar umsøkjararnar, tá ið setanarbólkurin skal meta um umsøknirnar. Seinast varð hann innstillaður sum nummar eitt, men løgmaður valdi eftir samráð við landsstýrismannin í uttanríkis- og vinnumálum, Poul Michelsen, ikki at ganga hesum á møti.
Løgtingsins umboðsmaður sigur í endanum av brævinum til John Rajani, at hann er vælkomin at venda aftur, tá ið viðgerðin av málinum um setan av aðalstjóra í Uttanríkis- og vinnumálaráðnum er liðug og ein endalig avgerð er tikin.


text:
23-04-2014
Andlát
Avvarðandi skulu boða frá andláti til tann, ið førir kirkjubókina í sóknini, har tann deyði búði, og so skjótt til ber boða gravaranum á kirkjugarðinum frá. Gravarin hevur tel. 37 13 70 og 21 43 70.
Deyðaváttanin frá lækna ella líkskoðarum skal fylgja við fráboðanini.
Í teimum førum, fólk doyggja á sjúkrahúsinum, er tað sjúkrahúsið, ið tekur sær av at boða myndugleikunum frá andlátinum. Sí ssh.fo
.
Tey avvarðandi bíleggja sjálv kistu og útvega prest/talara, sangarar og berarar til bønarhald og jarðarferð. Eisini er tað uppgávan hjá teimum avvarðandi at seta seg í samband við gravaran í kirkjugarðinum, har líkið skal jarðast. Kommunan hevur ein líkbil, sum kann umbiðjast á tlf. 579926 ella á tlf. 611085.
Gravsteinar eru ábyrgd hjá teimum, sum standa fyri gravstaðnum. Áðrenn tú setur gravstein upp, skalt tú tosa við gravaran á staðnum.
Avvarðandi kunnu bíleggja sær pláss undir liðini á sínum kæru. Biðjast kann tó í mesta lagi um 3 pláss.
Tað kostar einki at verða jarðaður í kirkjugarðinum.
Suðuroyar Sjúkrahús hevur gjørt eina vegleiðing:


text:
Marjun Syderbø Kjelnæs – nýtt, flott avrik
Marjun Syderbø Kjelnæs gevur út yrkingasavn fríggjakvøldið í Posthúskjallaranum.
Savnið eitur Rót Tripp, og tittulin flirtrar við amerikanska hugtakið Road Trip – sum vísir seg sum eitt helt serligt tripp út av vegnum og niður til røturnar undir beinu asfalteraðu leiðini, har skammlopini sjóða og svíða og titra millum nervatræðrirnar.
Væl komin til framløgu fríggjakvøldið.
Mariann Hansen og Mike Viderø framføra leikin TRAPPAN, ið Marjun hevur skrivað, og Bárður Persson hevur leikstjórnað.
Seinni lesur Marjun úr savninum, og vit fáa okkum eitt glas av víni afturvið.
Kom og set á vikuskiftið fríggjakvøldið kl 9 við einari góðari innihaldsløtu.
SPROTIN
Vit hava hitst áður
Minnist tú?
Tú vart einaferð innløgd til infusión.
Nei, neyvan minnist tú.
Uttan vit, vart tú.
Tí allir dreymar tínir vóru seyraðir úr tær.
Undan iljunum.
Har tú hevði djúpar foyrur.
Sum hevði tú gingið á hvassari hellu.
Gott, at tú vart uttan vit.
Eg vaskaði føtur tínar.
Og bant teir inn.
Og noyddist at prika teg.
Torført var at finna rætta staðið.
Æðrarnar góvu seg undan.
Tú hveptist við.
Og nálin glapp.
Tú hevur mist teir fyrr.
Hevur tú ikki?
Nei, mær nýtsit ikki at spyrja.
So arrut var staðið.
So fast mátti eg prika.
Eg fann tær ta mest glampandi fløskuna.
Í kuldaskápinum.
Hitaði hana í hondunum.
Áðrenn eg hongdi hana upp.
Eg fann tær ta tynstu slanguna.
Og setti dropateljaran á lægstu ferð.
Dr ypp.
Dr ypp.
Dr ypp.
Tú ernaðist skjótt.
Søgdu tey mær, tá ið eg kom aftur.
Til arbeiðis eftir vikuskiftið.
Tú vart farin haltandi út av deildini sunnukvøldið.
Hugdi ikki aftur um teg.
Men nú veitst tú tað so.
At tað var eg.
Tað var eg, sum gav tær dreymar tínar.
(Yrkingin er úr Vencli nummar 11)
Marjun Syderbø Kjelnæs


text:
Betri byrjan enn Víkingur og 07 Vestur
Jan Smedemark | 14/04/17
TB/FC Suðuroy/Royn samstarvið varð sjósett í vetur og verður at byrja við talan um eitt royndarár, sum so skal eftirmetast av luttakandi feløgunum Tvøroyrar Bóltfelag, FC Suðuroy og Bóltfelagið Royn. Samstarvið er nýtt, men higartil má ásannast at felagið er komið væl frá byrjan – hetta skal sjálvsagt takast við ávísum fyrilitum av tí at kappingarárið er so mikið ungt enn.
Um vit fara at samanbera hetta samstarvið við tær tvær nýggjastu samanleggingarnar í føroyskari fótbóltssøgu; Víkingur (2008) og 07 Vestur (2007), so hevur TB/FC Suðuroy/Royn fingið eina væl betur byrjan.
Sum flestum kunnugt so hevur TB/FC Suðuroy/Royn seks stig eftir trý umfar, felagið hevur vunnið tveir og tapt ein dyst.
Viðmerkjast má tó, at 07 Vestur byrjaði søgu sína í næstbestu deildina og samanberingar grundlagið er á bestu deildina í føroyskum fótbólti. Fyrsta árið 07 Vestur var við í bestu deildini var í 2009.
Hetta fyrsta árið hjá 07 Vestur í bestu føroysku deildina eydnaðist ikki serstakliga væl, tí felagið mátti tungu leiðina niður í 1. deild eftir kappingarárið. Eftir trimum dystum høvdu teir fingið null stig. Nevnast kann, at teir í inniverandi kappngarár heldur onki stig hava fingið.
Víkingur byrjaði sína tilveru í føroyskum fótbólti í 2008 og vóru longu tá partur av bestu deildini. Eftir trimum dystum høvdu teir megnað at fingið ein sigur og tapt tveir dystir. Trý stig eftir trimum dystum. Í ár liggja teir á odda við 7 stigum. Tá 2008 kappingarárið var liðugt lógu Víkingur nummar 5 við 42 stigum.
Sostatt kann staðfesast, at tá tað kemur til stigatalvuna, at TB/FC Suðuroy/Royn hava fingið eina betur byrjan uppá fyrsta árið í bestu deildini enn Víkingur og 07 Vestur fingu, tá tey vóru við í bestu deildini fyri fyrstu ferð.
Hendan samanbering eigur sjálvsagt at takast við fyrivarni, men vísir bert á stigatalvuna eftir trimum dystum.
Mótstøðuliðini hjá Víkingi fyrstu trý umførini í 2008 (Dystarúrslit): B68 (V), B36 (T), ÍF (T).
Mótstøðuliðini hjá 07 Vestur fyrstu trý umførini í 2009 (Dystarúrslit): EB/Streymur (T), NSÍ (T), Víkingur (T).
Mótstøðuliðini hjá TB/FC Suðuroy/Royn fyrstu trý umførini í 2017 (Dystarúrslit): ÍF (V), 07 Vestur (V), EB/Streymur (T).
Kelda: Hagtalsgrunnurin hjá Faroesoccer


text:
Advokatyrki
Ókeypis rættarmálsførsla (frí process)
Ókeypis rættarmálsførsla er bert galdandi fyri rættarmálsførslu fyri dómstólin.
Ókeypis rættarmálsførsla merkir, at tú kann fáa endurgoldið útreiðslur til egnan advokat til at leggja rættarmál fyri teg, men um tú tapir rættarmálið so kanst tú rokna við at fáa álagt at rinda málskostnað til mótpartin - og tað fevnir ókeypis rættarmálsførlan í Føroyum ikki um.
Ókeypis rættarmálsførsla fæst bert, um inntøka tín ikki er hægri enn ávísa upphædd, íløtuni kr. 294.000 fyri stakan persón, og kr. 374.000 um tit eru tvey sum reka felags húsarhald.
Ókeypis rættarmálsførsla krevur góðkenning frá Ríkisumboðnum, sum skal gera eina meting um, hvør rættarmálið er "rímiligt" t.e., at útlitini fyri at fáa viðhald metast góð.
Ókeypis rættarmálsførsla fæst í høvuðsheitum bert til privat persónar og ikki til vinnufyritøkur.
Ókeypis rættarmálsførsla fæst ikki til øll sløg av rættarmálum.
Tú fær gjøllari at vita um møguleikar tínar við at venda tær til mín.


text:
Fiskivinnan, ein søkkandi skúta
Vinna12-12-2017 - 07:41 - Jóanis Albert Nielsen
Ikki frítt, at tað er lítið av svøvni í nátt. Um nakrir tímar verður 3. viðger av fiskivinnunýskipanini. Sannlíkt er, at hon verður samtykt 17 ímóti 16.
Heimaflotin bløðir í suður og norður. Línuskipini ringja eftir fólki í eyst og vest. Alt sum tey 33 suðuri í løgtinginum viðgera eru tey fáu nótaskipini. Hvat við restini? Tit gera eina fiskivinnunýskipan, ikki eina nótanýskipan!
Væntandi kunning í Kringvarp Føroya.
Síggja tit, fyrr var tað nakað at verða stoltur av, at verða sjómaður, men tað er tað næstan ikki meira. Eingin veit hvat sjólívið inniber. Eingin veit hvat tað er, at verða sjómaður. Er tað so løgið? Man sær eingi filmsbrot á KvF, av einum gerandisdegi umborð á einum fiskiskipi ella útróðrarbáti longur. Um allir, sum hava latið lív á sjónum í eini vón, um at vinna upp land. Vinmenn, starvsfelagar, sum aldan tók. Menn, sum aldrin sóu familju sína aftur. Einasta vit nú síggja í KvF og aðrastaðni eru tíðindastubbar, grafir og útrokningar av, hvussu nógv føroyskir sjómenn tjena. Hvussu órættvíst og frekt tað er at vera sjómaður, hvussu lítið teir gjalda, hvussu nógv og hvat teir eiga. Eingin sær lívið sum sjómaður í KvF í dag.
Okkara arbeiðspláss kunnu keypast fyri skannarir, vindmyllur og annað.
At onkur ávís tingfólk skulu kunna keypast fyri ein grønan knøtt er mær ófatuligt. Fleiri "keypt" ja síggjast í løgtinginum fyri tíðina. Fyri ein og hvønn prís má nýskipanin bara ígjøgnum. Løgtingsfólk kunnu beinleiðis keypast, uttan at hugsa um okkara arbeiðspláss, familjur og framtíð.
Bert eitt neyðarróp.
Hetta er bert eitt neyðarróp, um at tit um nakrir tímar ikki tveita okkara framtíð út í eina varðandi óvissu. At arbeiðsplássini ikki hvønn dag standa upp á spæl. Eg havi ikki ætlanir um at gerast reiðari nakrantíð, men sum tit suðuri í løgtinginum tosa í orðaskiftinum, so ljóðar tað á tykkum sum um, at allir sjómenn ein dag mugu verða reiðarir, men tit mugu hava misskilt okkurt!
Alt, sum fleiri av okkum biða um, er at tit geva okkum eitt trygt arbeiðspláss har sum vit ynskja at arbeiða, á sjónum. Tað gera tit ikki, við at tveita runt við okkara arbeiðsplássum á uppboðssølu ella í menningarkvotum, ella 3%, sum til eina og hvørja tíð, hvørt ár, kunnu verða hálaði inn og latin aðrastaðni.
Vælsignaðu tit, skipið eitt trygt og støðugt arbeiðspláss. Latið reiðaríini verða sera sterk peningaliga, tá eru okkara arbeiðspláss tryggast, eisini í verri tíðum.
Hugsið um okkum eisini..!
Vælsignaðu høgt virdu løgtingsfólk, hugsið um okkum eisini, tá ið tit skulu trýsta á rætta knøttin um nakrir tímar. Síggið burtur frá teimum 4-5 stóru reiðarunum. Hugsið um hvussu tit fáa tryggjað okkara framtíð á besta hátt, landinum at frama. Landið skal nokk fáa pengarnir inn í skatti, tilfeingisgjaldi osv, men vælsignaðu takið ikki pengarnir inn við kassa 1, áðrenn ein stertur er fiskaður. Tá verður fiskivinnan alt, alt ov óviss at gera íløgur í.
Vónandi fáa vit eina sakliga og virðiliga viðger av fiskivinnunýskipanini um nakrir tímar. Havið eisini okkum vanligu sjómenn í tonkunum, tá ið tit trýsta á rætta knøttin. Hetta er framtíðin, sum stendur upp á spæl, og hon hevur fortjent ein sakligari viðger enn ein skannara ella eina vindmyllu í gávu.
Eyðstein Zachariasen


text:
Norski fiskimálaráðharrin Lisbeth Berg-Hansen legði fram nýggja granskingarætlan fyri norsku fiski og alivinnuna seinastu viku. Norski fiskimálaráðharrin heldur, at atgongd til kunnleika er ein kritiskur lyklafaktorur fyri at styrkja kappingarevnini hjá norsku fiski- og alivinnuni í framtíðini.
”Gransking og menning er sera týdningarmikið fyri menning av fiski- og alivinnuni. Tann vøkstur og menning, sum hevur verið seinnu árini, hevði ikki verið møguligur uttan granskarar og granskingarumhvørvini, sum eru í Noregi. Kunnleiki og evnini at gagnnýta gransking hava givið sera góð úrslit. Soleiðis verður tað eisini í framtíðini”, sigur norski fiskimálaráðharrin. Víðari sigur hon,”at tilgongdin til vitan á høgum støði er lyklafaktorurin fyri at styrkja kappingarevnini hjá vinnuni innan burðardyggar karmar. Við nýggju granskingarætlanini heldur hetta týdningarmikla arbeiðið fram”.
Granskingarætlanin peikar á fylgjandi høvuðsøkir:
- Gransking, sum tryggjar burðardygga gagnnýtslu av tilfeinginum
- Tørvurin á tryggum og góðum mati til eitt vaksandi fólkatal
- Gransking innan sjóflutning, sjótrygd og oljutilbúgving
- Gransking, sum tryggjar at vit skilja og tilrættalegging til klimabroytingar
- Harumframt gransking, rætta ímóti nýggjum økjum, sum kunnu geva grundarlag fyri nýggjum arbeiðsplássum til framtíðina.
Norskir granskarar eru fremst í heiminum innan fleiri økir innan marina gransking. Somuleiðis er marin gransking altjóðagjørd í stóran mun, og samstarv við onnur lond gerst alsamt meira týdningarmikið fyri at fáa neyðugu vitanina fram.
Stóri tørvurin fyri vitan um, hvussu fiski- og alivinnan skal umsitast. Hetta ger tað nátturligt, at tað almenna fíggjar stóran part av marinu granskingini í Noregi. Í hesum árinum játtar norska stjórnin eina milliard kr. til gransking og menning innan fiski- og alivinnu umvegis fíggjarlógina. Seinastu fimm árini er játtanin økt við 17 % (kelda: www.kyst.no
).
”Enn eiga føroyingar eina miðvísa granskingarætlan innan fiski- og alivinnu til góðar”, sigur Marita Rasmussen, stjóri í Vinnuhúsinum.


text:
Kiran Jóanesarson
06.01.2018 - 10:49
Fiskur > Tíðindi > Føroyar
Nýborg fekk seinnapartin í gjár ein sjógv á bakborðssíðu aftan, og misti streymin.
Alex Vilhelm, reiðari, upplýsir, at manningin hevur tað eftir umstøðunum gott, tó at ein maður fekk skaða. Talan er um stýrimannin, sum var á brúnnið, tá ið teir fingu sjógvin.
- Stýrimaðurin var á brúnnið tá ið teir fingu sjógvin, og tveir teir stórstu rútarnir á brúnnið vórðu trýstir inn, so at maðurin varð skolaður eftir dúrkinum. Hann hevur brotið annan armin og óstbeinið, upplýsir reiðarin
Skipið fór fyri lítlari løtu síðan eftir Nólsoyarfirði, og reiðarin upplýsir, at skipið siglir við egnari megi. Brimil er tó hjá skipinum, og hevur fylgt við meginpartin av túrinum inn. Reiðarin fær ikki upplýst hvør ferðin hevur verið, tí tað síggja teir ikki umborð, men hann sigur tó at tað hevur gingið munandi skjótari enn teir høvdu væntað.
Teir vera á Runavík hvørja løtu, og so skulu fólk frá okkum og tryggingini umborð, at eftir hyggja eftir skaðanum, sum skipið hevur fingið.
Talan er um rættuliga nógv el arbeiðið, sum helst skal gerast, og reiðarin veit ikki heilt hvussu leingi arbeiðið kemur at taka.
- Tað kann taka eina viku, men tað kann eisini skjótt taka tvær vikur. Vit vónandi sjálvandi, at tað tekur so skjótt sum gjørligt at fáa skipið siglingarklárt aftur.
Nýborg var júst komin á makrelfelti í ES sjógvi, tá ið teir fingu sjógvin. Teir fingu útskrivað loyvið beint áðrenn vikuskiftið, og fóru beinanvegin avstað. Nýborg var ikki byrjað fiskiskapin eftir makreli tá ið teir fingu sjógvin.


text:
Tað er heyst. Danska valfleskið sjóðar, ambitiónirnar um ein sess á danatingi loga og skilaloysið flýgur aftur frítt gjøgnum luftina.
Nei, neyvan er tað stuttligt at vera floksleiðari í hesum døgum. At vera noyddur til at møta sunnudagsklæddur í sjónvarpinum fyri at greiða føroyska fólkinum frá, at tú satt at siga ikki hevur ætlað tær nakran politikk ella yvirhøvur at hava eina meining um nakað sum helst. At tú ætlar at lata tíni hjartamál verða verandi heima fyri í staðin at sita so stillisliga í tingstólinum sum til ber og líkjast einum embætismanni tað besta tú dugir. Tað kann neyvan vera stuttligt at vita sær, at man í besta føri er við til at gera eina dýra og trupla veljarakanning ella at tekna eina deprimerandi mynd av teimum brekum, sum ríkisfelagsskapurin er føddur við. Og tað er í øllum førum ikki stuttligt fyri okkum, sum tó at vit væl skilja meiningsloysið, sum merkir floksformennirnir í løtuni, hava ilt við at venja okkum av við at atkvøða eftir politiskari sannføring fyri heldur at atkvøða fyri teimum, sum best duga at halda sínar hugsanir fyri seg sjálvan.
Heilt stuttligt er tað heldur ikki at vera dani í hesum døgum. Mongdin av klichémerktum tvætli í donsku fjølmiðlunum er endaleys og so skulu danir finna seg í, at teirra val eftir øllum at døma snýr seg um húsaeigararnar og sambært Piu Kjærsgaard gudsdoyð eisini um mentanarstríð.
Hugtakið mentanarstríð hevur einki við list at gera. Tíverri. Tað mundi verða brúkt á fyrsta sinni um stríðið hjá Bismarck mótvegis teirri katólsku kirkjuni í 1870´unum og seinni stakk tað seg upp í Danmark, tá kulturradikalistarnir í millumstríðsárunum skipaðu seg móti nazismuni. Seinni kom ein maður, nevndur Anders Fogh Rasmussen til maktina í Danmark. Hann ynskti sær ein minimalstat, men tað gekk ikki so væl og tí funnu hann og hansara mentamálaráðharri uppá at seta gongd á eitt mentanarstríð. Brian Mikkelsen varð so øgiliga illa happaður av vinstrahallum hippium, tá hann var lítil, so hesa ferð varð mentanarstríðið ikki vent móti katólsku kirkjuni ella nazismuni, men móti betrivitandi studentaskúlalæraratypum. Eftir hetta bar til at brúka orðið um eina og hvørja persónliga fobi og sostatt hevur Pia Kjærsgaard í bebbaræðslu fyri muslimum, byrjað eitt mentanarstríð, har alt gott og danskt, tryggleikaskapandi fleskasvørður, hugnaligur sósakulørur og sovorðið verða brúkt til at berjast móti øllum fremmandum, ótryggum og óhugnaligum.
Tað góða er, at tað skjótt verður val her á landi. Eitt ordiligt val. Løgtingsval. Eitt val, ið snýr seg um sjónarmið júst sum val skulu. Tað ordiliga góða er, at vit í grundini sjálvi avgera, hvat valið skal snúgva seg um. Vit kunnu sjálvi avgera, hvørji evni verða sett á valdagsskránna og tað man ikki vera nøkur loyna, at vit her á listablogginum fegnar vildu sæð mentan sum eitt týdningarmikið evni. Ikki mentanarstríð, men bara mentan. Vit ynskja, at okkara mentanarstovnar, okkara mentanarstuðul, okkara museumslóg, okkara íløgur í mentan og nógv annað verða partar av valkjakinum. Tí krepputíðir eru mentanartíðir. Tað er nú vit eiga at satsa ella forferst mentanin og harvið samfelagið. So latið mentanarstríðið hvíla og inn í stríðið um mentanina. Gott val!
(IS)
GG: http://listinblog.blogspot.com/2011/06/mentanarval-2011.html


text:
Vestari Áarbakki
Vestari Áarbakki (arábiskt: الضفة الغربية, aḍ-Ḍiffä l-Ġarbīyä, hebraiskt: יהודה ושומרון, Yehuda VeShomron) er arabiski parturin av fyrrverandi Palestina/Cis-Jordania (Vestur-Jordania) ið varð lutaður av ST til jødar og arábar í 1948.[tørvar keldu] Síðan 6-daga kríggið í 1967 hevur Vestari Áarbakki verið hersettur av Ísrael.[tørvar keldu] Vestari Áarbakki er landaøkini, sum í bíbliuni verða nevnd Judea og Samária.
Í eldri døgum (m.a. av summum krossfarum) vórðu heitini, Cis-Jordania (heiman Jordaná) og Trans-Jordania (handan Jordaná), nýtt um núverandi Ísrael/Palestina og Jordan.


text:
Ivaleyst setir facebook ofta gongd á prát, sum t.d. sást tú á FB, oys nei, eru tit vinir, hvat skrivaði hon, vís mær….men eg hugsi, at tað eisini kann virka øvugt, sum ein samrøðustoppari: hava tit hoyrt at ….ja, sá tað á facebook..stopp. Ella enntá soleiðis, at eg hugsi, hatta tími eg ikki at nevna ella fortelja ella práta um, tí tey hava ivaleyst sæð tað á FB og vita tað sama ella meiri um tað enn eg, og forrestin hava tey sikkurt vitað tað í longri tíð enn eg, tí tey hava nokk fleiri vinir enn eg.
Facebook er ein kappingarneyti á mangan hátt. Kapping um tíð um vinir, um tíðindi um slatur um gølur.
Eg sakni bloggin hjá Kinnu og Inger, Føli meg slepta upp á fjall, eingi ráð um, hvat eg skal síggja ella hoyra á ólavsøku. Tað er ikki tað sama at reika á netinum nú, og bloggurin hjá Jógvan Zachariassen á forsíðuni á Portalinum hevur líkasum eitt heilt annað tema, enn eg leiti eftir.


text:
Keiko Fujimori kann gerast fyrsti kvinnuligi forsetin í Peru eftir valið, sum var sunnudagin. Men valið sær út til at gerast rættiliga javnt, tí tað var ikki greitt hvør hevði vunnið, tá ið valdyrnar stongdu sunnukvøldið.
Tað skrivar Ritzau í morgun.
Mótstøðumaðurin hjá Keiko Fujimori er fyrrverandi forsætisráharrin Pedro Pablo Kuczynski. Tríggjar exitpoll-kanningar vísa, at talan er um eitt næstan púra javnt val. Tvær kanningar vísa, at Pedro Pablo Kuczynski hevur vunnið, meðan ein vísir, at Keiko Fujimori hevur vunnið.
Í morgun skrivar BBC, at Pedro Pablo Kuczynski liggur á odda, ógvuliga tepurt. Sagt verður, at tá ið 78 prosent av atkvøðunum vóru taldur upp, hevði hann 50,8 prosent, meðan Fujimori hevði 49,2 prosent.
Fujimori er 41 ár og er dóttur Alberto Fujimori, sum var forseti í Peru frá 1990 til 2000. Í 2005 varð hann dømdur 25 ára fongsul fyri dráp, burturføringar og mutur, umframt brot á mannarættindini í fleiri førum. Keiko Fujimori hevur tikið frástøðu frá politikkinum hjá pápanum.
77 ára gamli Pedro Pablo Kuczynski er fyrrverandi forsætisráðharri í Peru. Bæði Fujimori og Kuczynski hava lovað at seta ferð á búskapin, um tey vera vald. Tey lova somuleiðis bæði at berjast móti kriminalitetinum, sum er umfatandi í suðuramerikanska landinum
Roknað verður við, at úrslitið verður greitt einaferð í kvøld.


text:
- Tað er bara ein orsøk. Hon er at KÍ spælir.
Borgarstjórin í Klaksvík er knappur og greiður í telefonini, tá ið vit spyrja hann, hví regluligi býráðsfundurin í kvøld er fluttur.
Spenningurin er øgiligur í Klaksvík, nú býardreingirnir vinna býnum heiður. Í kvøld sleppur stoltleikin KÍ veruliga at royna seg í fyrru hálvfinaluni móti NSÍ, sum verður í Djúpimýru. Væntandi fara fólk av húsi at stuðla bláa liðnum, nú veðrið er gott og nógv stendur upp á spæl, og býráðslimirnir vilja ikki sita eftir.
Teir vilja heldur sleppa at brúka røddina til at rópa á LIÐIÐ, heldur enn at keglast um politisk mál. Fasti býraðsfundurin, sum er síðsta hósdag í hvørjum mánað klokkan 17.30, er tískil fluttur til klokkan 16, so býráðslimirnir náa til dystin, sum er klokkan 18. Tað skrivar Norðlýsið.
- Her er fótbóltsfepur. Tað gongur væl hjá KÍ, og vit vilja øll sleppa at stuðla. Vit politikarar vilja eisini gera okkara, so mugu vit vóna, at KÍ ger sítt, sigur Jógvan Skorheim, borgarstjóri.
At tað hevur stóran týdning fyri Klaksvíkina, tá ið KÍ sigrar, er eingin ivi hjá borgarstjóranum.
- Fyrr varð sagt, at fólk arbeiddu skjótari á Kósini, tá ið KÍ vann. Tað er kanska nakað um tað. Í øllum førum fyllir tað øgiliga nógv á arbeiðsplássunum, tá ið KÍ sigrar, og leikararnir siga eisini, at teir vera steðgaðir á gøtuni, nú tað gongur væl. Tað hevur stóran týdning fyri optimismuna sum heild í býnum, so nú vóna vit, at tað heldur á, sigur ein spentur borgarstjóri.
Hann vónar, og væntar kanska eisini eitt sindur, at KÍ vinnur 3-0 í kvøld, so tað ikki gerst alt ov spennandi til returdystin í Runavík. Sambært in.fo er býráðsfundurin í Runavík somuleiðis fluttur, so teirra býráðslimir kunnu fara til Klaksvíkar at stuðla.
Hin fyrra hálvfinalan varð spæld á Skála í gjárkvøldið millum Skála og Víking. Víkingur vann tepran sigur við einum máli. Málið kom ikki fyrr enn móti dystarenda, tá ið Erling Jacobsen skoraði málið við høvdinum.


text:
20 januar, 2015

Á heimasíðuni hjá nki-nettstudier er eitt breitt úrval av fjarlestrar-útbúgvingum og skeiðum. Talan er um útbúgvingar og skeið innan nógv ymisk øki og á ymiskum støði.
24 april, 2013

Les til fótarøktara í Danmark umvegis fjarlestur.
22 april, 2013

Sum fjarlesandi kanst tú taka útbúgving sum zoneterapeaut í Danmark.
02 april, 2013

Sum fjarlesandi kanst tú taka fleiri ymiskar røktarútbúgvingar. Millum annað sjúkrarøktafrøðing.
02 april, 2013

Sum fjarlesandi kanst tú taka fleiri ymiskar røktarútbúgvingar, m.a. fysioterapeaut.


text:
Skotsku Highland neytini í Kirkjubø, sum ikki krevja so nógv, men geva haraftur í móti nógv av sær.
Řđrvísi neytahald
Skotsku hálandsneytini í Kirkjubö
At síggja skotsk hálandsneyt í Kirkjubř var ikki gamalt, men vit hava í nřkur ár havt skotska slagiđ í Fřroyum, men nú eru tey so at síggja í Kirkjubř.
Skotsku hálandsneytini eru kend fyri óvanliga gott kjřt. Kjřtiđ er soltiđ og moyrt. Smakkurin minnir meira um smakk av villum dýrum enn av neytum.
Skotsku hálandsneytini eru kend fyri at vera harđfřr. Tey trívast best í křldum og kargum řkjum. Kanningar, sum landbúnađardeildin á Oklahoma University hevur gjřrt, prógva, at neytini trívast best í umhvřrvi, har tomu neytini doyggja. Tey skulu heldur ikki hava so nógv fóđur um veturin sum tom neyt, tí tey hava tann eginleika, at tey kunnu taka ómetaliga nógv upp á í vekt um summari fyri so at kunna yvirliva gjřgnum ein langan og kargan vetur.
Hetta eru eginleikar, sum eru komnir inn í neytaslagiđ gjřgnum řldir, har bert tađ sterkasta hevur yvirlivađ.
Upprunaliga vóru tađ tvey ćttir av hálandsneytunum, annađ var eitt sindur minni og oftast svart á liti. Tey livdu úti á oyggjunum viđ skotsku vesturstrondina. Og síđan var tađ tann střrra ćttin, sum oftast var reyđ á liti. Hon helt til í fjarskotnu řkjunum í skotska hálendinum.
Í dag tosađ vit bert um eitt slag av hálandsneytum.
Prísurin á skotskum hálandskjřti er hřgur, og úrtřkan góđ, tí tey krevja so lítiđ.
Vit hava havt skotsk hálandsneyt í Fřroyum í smá 15 ár.
Skotsku neytini síggjast frá parkeringsplássinum omanfyri Múrin í Kirkjubö.


text:
Fríði skrivað nýggjan sáttmála
Fríði Sandberg Joensen hevur verið ein av týðningarmiklastu leikarunum á 2. liði í ár, og 20-ára gamli miðvingurin hevur nú eisini undirskrivað sáttmála fyri 2018.
Fríði spældi 17 av 18 dystum á liði okkara, sum, móti endanum av kappinarárinum, spældi seg uppá 5. pláss í 2. deild. Fríði spælur vanliga á verjukendum plássum, men honum eyðnaðist eisini at skjót 3 mál.
Seinastu árini hevur Fríði tikið fetini úr unglingum yvir í vaksnamannafótbólt, og, sum sagt, var hann ein av stuðulsleikarunum á 2. liði í fjør. Komandi árið verður spennandi at fylgja við, um hann klárar at sannføra nýggja venjaran um, at hann eigur pláss í EFFO-deildini.
Hjartaliga tillukku og góða eyðnu!
Komandi dystir
Betri-deildin, 20. jan. kl. 11:00
07 Vestur - Skála Útsett
(Venjingardystur)
FUTSAL
GU12, 20. jan. kl. 11:50 (Argir)
DU12, 21. jan. kl. 13:00 (Argir)
GU14, 21. jan. kl. 18:25 (Argir)
Fleiri
Stigatalvan
Málskjúttar


text:
Árni Gregersen, ting.fo 24.12.2017 (14:18)
Nýggj roykreinsiskipan setast í
Ferðamannaskipið Norrøna fór seinasta túrin úr Føroyum undan jólum í seinastu viku og er nú í Munkebo.
Norrøna siglir aftur til Føroyar 6.januar 2018.
Størsta ferðamannaskipið er í dokk, tí at ein nýggj roykreinsiskipan skal setast í. Norrøna hevur havt eina reinsiskipan, men hóast roynt hevur verið við tillagingum, so fekst hon ikki at rigga.
-Nú hava vit so avgjørt at seta eina nýggja skipan í, so skipið lýkur øll altjóða umhvørviskrøv við roykútlátinum, sigur Rúni Vang Poulsen, stjóri í Smyril Line.
Hann sigur, at meðan skipið er í dokk verður eisini vanligt viðlíkahaldsarbeiði gjørt, so Norrøna er klár til siglingina aftur í januar við fyrststa túri úr Danmark 6.januar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Advokatyrki
Advokatumboðan til húsakeyp
Nær er ráðiligt at fáa sær advokatumboðan
Longu tá farið verður av álvara at bjóða uppá eini hús er skilagott at lata seg umboða av advokati:
- fyri at tryggja sær at boðgevingin fer fram á rættan hátt
- fyri at tryggja sær at røttu spurningarnir verða settir
Advokatkostnaður
Avtalast kann, at kostnaður fyri boðgeving og fyrireikandi arbeiði bert verður roknaður, um so er at handilin fæst í lag, tikið verður av boðnum.
Hava positivar útreiðslur verið, so skulu hesar tó gjaldast.


text:
Kunngerð um broyting í byggisamtykt fyri økismark millm B og A5 øki í Hvannasundi.
15. Jan 2018
Sambært gr. 6 í løgtingslóg nr. 13 frá 21. mai 1954 um býarskipanir og byggisamtyktir, seinast broytt við løgtingslóg nr. 19 frá 18. mars...
les meir
Kommunuskrivstovan hevur stongt millum jól og nýggjar
27. Des 2017
skrivstovan hevur opið aftur mikudagin 3 januar frá kl. 10:00 til 14:00 ...
les meir
Kommunuskrivstovan stongd 14.12.17
13. Des 2017
Vegna verkfall hjá námsfrøðinginum, er kommunuskrivstovan stongd 14. des. 2017. Í staðin hevur kommunuskrivstovan opið fríggjadagin 15. des. 2017. ...
les meir
Kunningarskriv frá Hvannaunds havn
08. Des 2017
Til allar bátaeigarar í Hvannasunds havnHervið verður boðað frá, at Hvannasunds havn frá 01. januar 2018 fer at seta nýggja skipan í verk viðvíkjandi bátaplássum....
les meir
Skrivstovan er stongd í dag 7 des.
07. Des 2017
Skrivstovan er stongd í dag 7 des. ...
les meir
Hetta eru vinnaraseðlarnir á marknaðardegnum 25.11.2017
27. Nov 2017
Lutaseðlar til marknaðardagin 25.11.2017, drigið verður kl. 20. Vinningar verða lýstir á hvannasund.fo ...
les meir
Skattalistin 2016
20. Nov 2017
Skattalistin fyri 2016 liggur frammi til alment eftirlit á kommunuskrivstovuni frá mikudegnum 22. nov. 2017 til og við mikudagin 6. des. 2017 í vanligari skrivstovutíð....
les meir
Bingjuplássið stongt mikudagin 1 nov.
01. Nov 2017
Vegna tekniskt brek á brennistøðini hjá IRF, verða bert húsarhaldsposar heintaðir hesa vikuna, tí er bingjuplássið stongt mikudagin 1 nov. ...


text:
HEIMSINS STØRSTA JÓLATILTAK FYRI BØRN
Hvørt ár verða yvir 11 milliónir skógvaeskjur latnar børnum í 130 londum. Sjálvboðin fólk og felagsskapir í USA og fleiri evropeiskum londum, íroknað Føroyar, savna eskjurnar. Øll, einstaklingar sum felagsskapir, kunnu lata inn skógvaeskjur. Í ár fara eskjurnar til Rumenia.
Børnini fáa eskjurnar um jólini. Har møguleiki er fyri tí, verður bóklingur við bíbliusøgum latin børnunum á teirra máli. Hesin bóklingur sigur teimum veruligu grundina til, at vit halda jól – at Gud gav ta bestu gávuna, son sín Jesus Kristus.
HVAT ER CHRISTMAS CHILD?
Christmas Child er eitt tiltak, sum seinastu árini hevur glett líðandi børn við at geva teimum eina skóeskju við gávum. Ein skóeskja broytir ikki heimin, MEN hetta hevur havt alstóran týdning fyri mong børn kring heimin, síðani tiltakið byrjaði í 1993. Operation Christmas Child er partur av vælgerandi felagsskapinum Samaritan’s Purse, sum eisini skipar fyri øðrum hjálpararbeiði millum neyðstødd.
Franklin Graham, sum vitjaði í Føroyum 21. juni í 2015, stjórnar vælgerandi felagsskapinum Samaritan’s Purse, www.samaritanspurse.org, sum m.a. skipar fyri tiltakinum Operation Christmas Child.
Um Christmas Child


text:
Fimm ferðir um dagin ringir klokkan okkum saman, kl. 8.30, 12, 14, 18 og 21. So fara hurðarnar upp og tey koma haltandi, tey flestu á fýra beinum. og so fara vit til borðs. Maturin – serliga døgurðin – er fínur, í dag fingu vit til dømis kjálkar, so yberleskiligt! og budingssúpan omaná.
A myndini síggja vit eina smílandi Sunnrid við skipsklokkuna
Nú gongur ikki alt altíð eftir einum tráð, onkrar sniðgøtur eru, t.d. roði á húðini rundan um sárið…assj! hvat fryktar ein mest fyri í samband við skurðviðgerð, ja! púra rætt, kokkum, ikki teimum sum kóka kjálkar, men stafylokokkum, meningikokkum og hospitalsbakterum sum heild. Men nú eti eg dicillin so hugagóð.
Tussj listaverkið er eftir Heina H, eg fekk ein túr út á LS fríggjadagin, og har teknaði hann rundan um brunan. So, nú skal eg ikki yvirdríva túrar og trening, meðan hetta er á skránni.
Sunnudagin var andakt her, Ívar iversewn spældi undir, og vit sungu nakrar sálmar, ein maður innaneftir hevði ein andakt – tað var um mat (eisini), um manna í oyðinørk og um Jesus sum æviga mettandi føði.
Fólk støkka inn á gólvið, eg eri takksom fyri LS, fyri NAINU og fyri tey fólkini, sum støkka inn á gólvið. Ásvør hevur hentað mær páskaliljur og Inga Rósa heldur meg við ‘sunnum slikki’.
Bleiv eitt sindur kedd, tá ið byrjandi bruni vísti seg, men hetta man fara at laga seg, det greier seg I sjøen. Nógv minni pínu nú, væl passað og alt. Lesi Halvbroren, hon er ‘biðið góð.
Var ein stuttan túr fyrrapartin.


text:
Hvat suðringar eru eitt deiligt fólkaslag, also...
Eg fór suður at halda jóansøku, meðan øll hini tustu til Havnar á Voxbotn. Eg bleiv heilt ovfarin longu umborð á Smyrli, tí satt at siga so helt eg, at Suðuroyggin var við at doyggja út. Men umborð var tað sum at síggja hesar arabisku familiurnar, har bæði ommur, abbar, foreldur og børn í øllum aldri fyltu bátin. Ommurnar vóru so penar eisini! Veit ikki, um tað er “Toystovan”, sum letur tær allar í, men píka sum tær hava góðan stíl. Og so binda tær. Og flenna hart, og keypa bomm við børnunum. Og eru so blíðar og smílandi.
Komin suður, kom fyrrverandi svigarindan at taka ímóti mær. Hon er flutt saman við einum suðringi, tí suðringar hava okkurt eyka, sum aðrir ikki hava.
Hesin hevur eitt stórt hús, niðast við sjógvin. Uttan fyri eru tvey smálomb, sum jarma, hvørja ferð tey síggja fólk. Og inni vóru ein kanin, ein ketta, og ein frensur. Frensurin rann undan kaninini, sum vistnok helt tað vera eina damukanin, tí hann bleiv við at royna at sleppa upp á ryggin á honum.
“Hevur kettan fundje penicillin”, spurdi ungi maðurin, sum kom inn í køkin. Tí kettan hevði opinbart fingið bruna av onkrum smásnuddi, og var í viðgerð.
Eg fekk eina øl, og so uppaftur eina. Og so eina triðju. Vorðið sum weekend hetta skuldi blíva.
“Hevur hon fundje nakað at eta, gesturon hjá ogum?” spurdi sjeikurin, og bíðaði ikki eftir svari, men stillaði seg at skera skerpikjøt. Fyrrverandi svigarindan hevði longu borðreitt við ymiskum, men suðriskur blíðskapur blívur ikki uppi.
“Halló!” hoyrdist í gongini og inn í køkin kom eitt sprell av eini lítlari kvinnu, sum rætti armarnar út og vísti T-shirtina fram, sum hon var í. Har á stóð : “ Im not 50! im 18 years old with 32 years of experience!”
“Nú, kusse er vore? Nogv folk við Smyrli? Var tað gott at sigla? Ogur rudda borðini út har uppi. Hevur tú tjekkað, um tín seðil hevur vunnið?”
“FC Suðuroy! Haltkjaft ikki, fyrre hálvleikur var fínur, men gakk so til heitasta. Teir orka ikki! Ná, hvør er hendan daman”, spurdi hann sum kom inn. “Havnardama? Nogv fólk við Smyrli? Var tað gott at sigla? Hevur tú fingið eina øl, tað var gott. Hava tey givið tær at eta? Man skal ikki ganga svangur, tá man kemur suður. Hevur tú sæð útsiktina? Hetta hava tygor ikki har norðuri. Kom! Kom her yvir til vindeygað! Hygg hendan fantastiska útsiktin. Haltkjaft Suðuroyggin er flott also. Sær tú?”
Eg nikkaði.
Ná, haltkjaft, ogur munja fáa hasi borðini út har uppi. Verða tygor sitandi? Ogur koma forbí aftur seinni. Dámar tær romm, havnardama? Nei? Bíða, eg skal skeinkja tær ein Diplomatico, tá jeg komi aftur. 800 krónur fyri fløskuna. Heilt forbannað gott.
Og soleiðis var tað. Fólk sum komu og fóru, og komu aftur, og spurdu um eg hevði tað gott, um eg manglaði nakað, um eg vildi hava eina øl og sum skonktu mær romm. Alt vikuskiftið á tamb :-)


text:
Arbeitt verður framvegis við at finna eina semju um fiskidagarnir komandi ár, og sum skilst er møguleiki fyri, at uppskotið frá landsstýrismanninum verður broytt heilt nógv.
Tað ljóðar úr politiska umhvørvinum, og tað skriva fleiri miðlar í morgun.
Sambandsflokkurin er við í semjuni, skrivar Vágaportalurin, og sambært in.fo eru Nýggja Sjálvstýri og Miðflokkurin eisini við í semjuni. Um so er, er bara Fólkaflokkurin uttanfyri.
Semjan skal snúgva seg um, at fiskidagarnir ikki verða skerdir við 30 prosentum yvirskipað, men at 15 prosent verða skarvað av fiskidøgunum. Afturfyri vera bara 7 prosent í sonevnda buffaranum til teirra, ið troyta allar sínar fiskidagar.
Haraftrat skal serlig skipan gerast fyri bátar, sum hava roynt ytru leiðirnar fyri at spara tær innaru.
Triðja og síðsta viðgerð verður í tinginum í morgun kl. 10, tá ið endaligu fiskidagarnir skulu samtykkjast.
At tað leikar hart á, sæst á øllum brøgdum. Í morgun hevur felagið Trolbátar bjóðað landinum at keypa seg úr vinnuni, tí teir meta ikki longur, at fiskivinnan er fyri fiskimannin, men fyri búskaparfrøðingar, sum sagt verður í einari yvirlýsing.


text:
Gongutúrur við Kvívíkar kommunu 2. Hvítusunnudag
mentan29-05-2017 - 20:46 - Jóanis Nielsen
Tann 5. juni klokkan 14.00 skipar kommunan fyri gongutúri frá Gomlu smiðju til Leynar. Vit fara við bussi niðan á oyggjarvegin tilGomlu smiðjuog ganga so oman til Múlheiðar í Leynum, og ganga síðan heim til Kvívíkar. Hetta er ein lættur túrur, og vónandi koma nógv við.
Bussur fer frá bussskýlinum í Kvívík kl. 14.00. Eftir túrin fæst góð suppa frá Gunndur.
Tilmelding á tlf. 772402 - 772408 ella kvivik@kvivik.fo
Seinasta freist at tekna til er hósdagin 1. juni.


text:
Fríggjadagin 5.apríl hevði listamálarin Ruth Smith verið
100 ár. Hetta verður feirað við Ruth Smith fagnaði í Vági, men eisini í Havn
verður dagurin hildin. Torbjørn Olsen letur upp henda sama dagin eina
framsýning í Gallarí Stephanssonshús, sum hann kallar Hommage à Ruth Smith eins
og ein fagnaður frá einum stórum málara til ein annan. Framsýningin í Gallarí
Stephanssonshús er myndað av sjálvsmyndum, sum Torbjørn Olsen hevur málað og
teknað millum 1972 og 2013. Men tað er ikki bert áhugin fyri sjálvsmyndum, sum
Torbjørn Olsen og Ruth Smith hava til felags, tey skjótu strokini, eldhugin
fyri ljósrørslum og litspæli, tann neyva eygleiðingin og stóra kenslusemi
sambindir tey tvey listafólkini.
Framsýningin letur upp klokkan 16. Øll eru
vælkomin.
http://listinblog.blogspot.com/2013/03/sjalvsmynd.html
(IS)


text:
Hanus, Kim og Sámal syngja við
Tríggir profilar í føroyskum tónleiki eru nú til reiðar til Summar Festivalin.
Tað verður lagt upp til stórar framførslur og minniligar syngið-við løtur á Torginum á Summar Festivalinum.
Í dag kann Summar Festivalurin kunngera, at Hanus G. Johansen, Sámal Ravnsfjall og Kim Hansen fara at hava framførslur á útipallinum á Torginum.
Hanus G. Johansen spældi á teimum fyrstu tíggju Summar Festivalunum. Í fjør var Hanus ikki við, men nú er hann aftur til reiðar at verða við á landsins størsta tónleikatiltaki. Summar Festivalurin fegnast stórliga um, at Hanus nú verður viðaftur á festivalinum í hansara heimstaði.
Sámal Ravnsfjall hevur luttikið á fleiri Summar Festivalum, og í ár fer hann at seta punktum fyri fríggjakvøldinum við framførslu á Torginum.
Kim Hansen er ein góður vinur hjá Summar Festivalinum, og hann má sum solistur ella tónleikari hava verið við á teimum flestu Summar Festivalunum síðani 2004. Í ár fer Kim Hansen at hava framførslu sum solistur á Torginum.
Summar Festivalurin verður hildin í døgunum frá 6. til 8. august. Mikukvøldið á midnátt endar netsølan av vikuskiftispassum.


text:
Kamping við Brúnna
Til við Brúnna kanst tú kampa ella gista í báti við bátahylin á Oyrarbakka. Bátar og kampingvognar fáa atgongd til el, vesið og brúsu. Kostnaður fyri plássið til bátin ella kampingvognin er kr. 200,- fyri vikuskiftið.
Atgongd til camping og bátapláss kann keypast her á heimasíðuni. Vognarnir kunnu setast á økið frá fríggjadegnum 7. juli kl. 15:00. Tá vognurin fer inn á campingøkið, skal kvittanin fyri camping og atgongumerki til sjálvt tiltakið við Brúnna latast inn við innkoyringina, og armband verður latið ístaðin.


text:
Hví geva?
Bíblian lærir, at tað er betri at geva enn at fáa (Áp. 20,35b). Jesus lærdi eisini, at um vit geva, so skal okkum verða givið (Luk. 6,38a).
Nógvir trúboðarar hava ikki møguleika at vinna sær pening við at arbeiða og hava tí brúk fyri, at vit geva teimum pening. Tað er gott at kunna geva teimum burtur av frá okkum.
Hvørjum geva vit?
Vit geva til børnini hjá trúboðarum úr Lívdini. Trúboðarafamiljan hevur ikki møguleika at forvinna sær pening í frumskóginum, men livir av gávum, sum tey fáa. Tá ið vit hjálpa teimum, eru vit við til at gera tað møguligt hjá teimum at kunngera gleðiboðskapin í frumskóginum.
Nógvir trúboðarar hava brúk fyri okkara gávum. Vit fara møguliga at geva øðrum trúboðarum seinni.
Leiðslan í sunnudagsskúlanum í Lívdini hevur ábyrgd av, at peningurin fer óskerdur til trúboðarar.
Hvørt ár eru vit við til eitt serligt tiltak, "Christmas Child", har børnini kunnu geva fátækum børnum úti í heiminum gávur. Tá er tað ikki peningur, men gávur við leikum o.ø., sum vit kunnu lata fátøkum børnum úti í heimi.
Hvør kann geva?
Øll kunnu geva eitt sindur. Ætlanin er at læra børnini at geva av sínum egna peningi.
Hvønn sunnudag fer ein bússa runt, sum tey kunnu koyra pening í. Tað verður millum Gud og hvønn einstakan, hvussu nógv givið verður. Eingin nýtist at vita, hvat hvør leggur í bússuna.
Hvussu nógv?
Hvørt oyra er kærkomið - einki er ov lítið og einki ov stórt. Vit lesa um eina fátæka konu í Bíbliuni, sum bert gav ein pening, men Jesus segði, at hon gav meiri enn hini, tí hon gav alt, hon átti. Gott er at læra at geva eftir førimuni. Trýst verður ikki lagt á børnini. Børnini skulu vera glað fyri tað, tey geva (2. Kor. 9,7).
Hvat fáa vit afturfyri?
Brøv, myndir, gleðina av at geva, at læra at hugsa um onnur, læra at nýta okkara pening við umhugsni og ikki minst løn í Himli.
Hugsa tær, at vit fara at møta trúgvandi úr Venezuela í Himli - fólk, sum vórðu frelst, tí trúboðarar bóru teimum gleðiboðskapin!


text:
Norðoya Sparikassi høvuðsstuðul hjá Slaktinum í Tórsgøtu
Norðoya Sparikassi er høvuðsstuðul hjá tiltakinum “Slaktið”, sum verður í Tórsgøtu leygardagin 16. septembur. Hetta er eitt tiltak, har smakkiroyndir, livandi kríatúr, framsýningar av landbúnaðarmaskinum, tónleikur og mangt annað verður á skránni. Hvønn tíma verður eitt djór flett og greitt verður frá flettingini.
- Vit stuðla tiltakinum, tí vit halda, at hetta er eitt gott
tiltak fyri bæði børn og vaksin. Tiltakið varpar ljós á føroyska landbúnaðin, og
vitjandi sleppa at síggja, hvussu kjøtið verður hagreitt, sigur Finnur Klein
frá Norðoya Sparikassa.
Norðoya Sparikassi hevur 98-ára stovningardag í septembur, tí
er hetta eisini ein gáva til føroyingar frá Føroya elsta peningastovni. Norðoya
Sparikassi er frammanundan stuðul til tiltøkini “Ein dagur á grynnuni” og
”Føroya Sjómannadagur”, ið seta fiskivinnuna í brennidepilin. Tvey tiltøk, ið
hava fingið sera góða móttøku, tí var líkatil eisini at stuðla hesum tiltaki.
Tey vitjandi fáa ókeypis smakkiroyndir og okkurt leskandi
afturvið.
Á myndini síggjast Kári Sørensen, fyriskipari, Finnur Klein,
Norðoya Sparikassi, og Bogi Andreasen, fyriskipari.


text:
Meiri enn nakar annar í okkara tónleikaverð, hevur Steintór Rasmussen givið teimum nýggju Føroyum huglag og skap. Men tað er ikki nøkur nýggjheit, tað vita tey umleið 10.000 fólkini, sum ognaðu sær eitt nú Frændur II, tann tíð tað var. Meiningarnar eru ymiskar um mannin sum sangara, men sum lagasmiður og skald telist hann millum okkara frægu. Á so nógvum økjum hava Føroyar verið vælsignaðar við undangongufólki, sum eiga hesa serligu magnetismu at draga til sín gávaði og eldhugaði fólk. Steintór er ein teirra. Innan føroyskt teatur hava vit Eyðun Johannesen, innan málfrøði og bókaútgávu Jonhard Mikkelsen, og í nógv ár var myndahøggarin og grafikarin Janus Kamban ímyndin av Listaskálanum.
Við bókini "Deyðin fer í bindiklubb" roynir Steintór seg sum skaldsøguhøvund. Høvundurin lýsir býin Norðvík gjøgnum eyguni á nøkrum kvinnum seinast í tredivu-árunum. Lesarin verður kunnaður um teirra barn- og ungdóm, og tá tær sum tannáringar byrja at ganga í bindiklubba hjá hvørji aðrari. Bindiklubburin er eisini ramman um skaldsøguna, og júst tað hugskotið gevur verkinum tann neyðuga frásøgustrukturin. Man kann siga, at høvundans uppgáva hevur verið at hongt upp á skaldsøgurammuna, tað sum hevur týdning fyri frásøgnina.
Tær fyrstu hálvfjers ella fýrs síðurnar eru eftir mínum tykki eyðkendar av ov nógvum tilsipingum og óviðkomandi tankagóðsi, ja, stundum er skrivingarlagið so mikið sjuskut, at tað hoyrir heima í pappírskurvini.
Vit læra at kenna tann sympatiska løgreglumannin Jákup á Trom, men eg má siga sum er, at eg havi torført at taka arbeiðið hjá løgregluni í Norðvík fyri fult. Drápsrannsóknirnar eru sera trilvandi, fái meg illa at trúgva, at løgreglan har norðuri kann vera so óstrukturerað. Og tá eg skrivi løgreglan har norðuri, er tað tí, at tað er lítið at ivast í, at Norðvík og Klaksvík er sami býur.
Nakrar ferðir setti eg mær spurningin, hví forlagið ikki hevði biðið høvundan umskrivað tær fyrstu hálvfjers, fýrs síðurnar. Men so kendist tað, sum hevði høvundurin skrivað seg heitan, tí brádliga opnar forteljingin seg. Um Mari Mei tekur høvundin til, at hon báði kundi tosa sum fossurin, og tiga sum bergið. Nú kendist tað, sum Steintór Rasmussen umsíður tagdi, og lat skaldsøgufigurarnar yvirtaka pallin.
Serliga lýsingin av drápskvinnuni Tarinu er væl úr hondum greidd. Gjøgnum kursiveraði tekstabrot kemur hennara serstaki og óhugnaligi karakterur til sjóndar. Hon hevur lisið Statskultur & Hälsa á universitetinum í Stockholm, og intellektuelt er hon væl fyri. Humanistiska útbúgvingin er sera væl vald, tí móti teirri bakgrundini hevur høvundin gott rásarúm at menna hennara ófrættakenda karakter.
Hin dripni Hallvin er somuleiðis væl lýstur. Umframt at hava neyðtikið Tarinu, tá hann var 19 ára gamal, er hann stalkari, hevur elt hana í nógv ár, og tí hann kennir nøkur av hennara loyndarmálum, sum illa tola dagsins ljós, fær hon ikki meldað hann til løgregluna.
Høvundin hevur gott eyga fyri teimum sosialu sambondunum sum menna ein persón, men eisini sambondunum sum bróta niður persónar. Lýsingarnar eru ósentimentalar, og hann leggur ikki fingrarnar ímillum, tá hann viðger árinið frá religiónini.
Sum bókin útviklar seg, gerst tað týðiligt, at Steintór Rasmussen er ein góður forteljari, og hevur potensiali at gerast uppaftur betri. Hann evnar kynstrið at fáa ta breiðu forteljingina at blóma og at hanga saman.
Úr einum stílistiskum sjónarhornið haldi eg ikki at "Deyðin fer í bindiklubb" er serliga áhugaverd, og enn minni er talan um nakað nýbrot. Men tað eru tær fægstu bøkur sum eru nýbrot, og hugsar man bókmentasøguliga, hevur nýbrotið verið mett sum ein ónolla. At vera trúgvur móti siðaarvinum merkti í gomlum døgum, at man kjálkaði seg so tætt sum møguligt upp móti teimum undanfarnu, sum til bar. Tann hugsanin broyttist avgerandi við modernismuni. Nú skulu øll vera so heilt ógemeina orginal, høvundar, sum ganga eftir væl tráddum gøtum niðan á tindarnar, standa ikki høgt í metum. Man kann siga, at "Undir suðurstjørnum" eftir Gunnar Hoydal var eitt føroyskt nýbrot, og somuleiðis "Ó" eftir Carl Johan Jensen, annars eru nýbrotini fá í tali.
Hóast man hevur eitt toliligt yvirlit yvir tær útkomnu føroysku bøkurnar, so er tað avmarkað, hvussu nógvar av teimum man fær stundir at lesa. Eg visti, at sjálvævisøgan "Lívið er mítt listaverk" eftir Steintór Rasmussen kom úr í fjør, og hon telist millum tær ólisnu bøkurnar, ella taldist. Tí at "Deyðin fer í bindiklubb" tiltalaði meg, fekk eg eisini hug at lesa sjálvævisøguna, og tað má eg siga, her er talan um eina bók sum beinanvegin hugtók.
Edvard Fuglø hevur prýtt verkið við nøkrum og tjúgu tekningum, og so hevur hann gjørt báðar montagurnar við bóks byrjan og lok. Og eitt, sum báðir klaksvíkslistamennirnir hava felags, er alskurin til tað episka. Layoutið er framúr, og hugskotið er helst, at bókin skal vera sum eitt fotoalbum at blaða í. Myndirnar eru av hansara nærmastu, eisini av vinaskaranum og teimum fólkum, sum listamaðurin hevur samstarvað við hesi seinastu 30 árini. Og onki er spart. Gott pappír, stórt format, og so tekstirnir, ið umfata báði poesi og prosa. Vit fylgja høvundanum frá barnaárum og fram til 2015. Tó er tað ikki soleiðis, at høvundin liggur á sofuni hjá Freud og fortelur um síni innastu loyndarmál. Politiskt er heldur ikki so nógv at heinta frá manninum, sum í 80unum gav friðarrørsluni tónar og orð. Hann skrivar um fólk, sum hava havt týdning fyri seg og sína menning, serliga Hellen Heinesen, lærari við HF skúlan, og ikki minst Nolsøe brøðurnir Rani og Eyðun. Eisini ósemjurnar í Frændum skrivar hann um.
Sum bókin líður, er tað sum tekstirnir fáa eitt meiri spyrjandi yvirbragd. Høvundin undrast og reflekterar, og tað ger man eisini sum lesari. "Lívið er mítt listaverk" er ein av teimum bókunum sum man hevur hug at drýggja sær, møguliga at taka hana fram nú og tá, lesa tvær ella tríggjar síður, og so seta hana inn aftur á hillina.
Júst tað spyrjandi huglagið fekk meg at hugsa um "Profetin" hjá Kahlil Gibran. Ikki tí bøkurnar líkjast, meira tí at markið millum spurningar og svør ofta er so kámt. Nú veit eg ikki, um Steintór hevur profetaambisjónir, tað er ikki óvanligt, at gløggir og erligir høvundar hava tað.
Steintór skrivar um beiggja sín Páll, av nógvum kendur sum drykkjubjólgur, og sum slíkur doyði hann sum bara 53 ára gamal. Men maðurin var ikki altíð niðurundirkomin. Steintór gloymir ikki tey árini, tá bróðurin var ein ungur og viðkvæmur maður, og høvundanum líkt, dokumentarar hann sítt uppáhald við at prenta eina frálíka og sára tekning, sum Páll teknaði í '89 (s. 265). "Í fleiri ár trúði eg, at Páll Rasmussen fór at verða tann nýggi málarin í Grótinum.", skrivar Steintór. Grót-tilsipingin er til tað sera orginalu listakvinnuna Frida Zakariassen, sum var fastur at brøðrunum.
Í 2004 fekk Steintór tríggjar mánaðar løn úr Mentunargrunni Landsins. Maðurin, sum hevur skriva flestu løgini og yrkingarnar til Frændir, somuleiðis stigtakarin til Kular Røtur og ein langan hala av barnasangum, Studio Pegasus, ímyndin av Summarfestivalin í Klaksvík, og onnur tiltøk, sum hava ríkað okkum lívið, fyri tað lat nevndin honum tríggjar mánaðir. Er tað nakar, sum hevur gjørt seg verdugan til trý ára legatið og at fáa Mentanarløn Landsins, so er tað hin frægi og fjøltáttaði listamaðurin Steintór Rasmussen.
(Greinin stóð í Dimmalætting 30. desember 2016)


text:
Silas longt sáttmálan
07 Vestur og Silas Eyðsteinsson hava longt sáttmála, og, harvið, heldur 19-ára gamli málverjin fram í barndómsfelagnum.
Silas hevur í ár spælt mest við unglingum og 2. liði, men eisini fekk hann 9 dystir í EFFO-deildini. Fleiri av hesum dystunum stóð hann sera væl, til dømis í Gøtu móti føroyameistarunum úr Víking. Silas er eisini partur av U21-landsliðshópinum.
Vit ynskja Silasi hjartaliga tillukku!
Komandi dystir
Betri-deildin, 20. jan. kl. 11:00
07 Vestur - Skála Útsett
(Venjingardystur)
FUTSAL
GU12, 20. jan. kl. 11:50 (Argir)
DU12, 21. jan. kl. 13:00 (Argir)
GU14, 21. jan. kl. 18:25 (Argir)
Fleiri
Stigatalvan
Málskjúttar


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Hetta brotið er tikið úr einari dokumentarsending sum Dawkins sjálvur hevur lag til rættis. Veit tó ikki heilt, um hetta youtube brotið, inniheldur eitt hálvgum rasistiskt úttalsi (avhengur ivaleyst av um viðmerkjarin sjálvur er uppruna afrikanari).
Men tað útilukka, nú hava vit so fingi tað við: Richard Dawkins sigur seg sjálvan verða eina afrikanska apu og hann er enntá stoltur av tí.
Heilt erligt, eg veit ikki hvar í markið liggur, eitt er tann nærum avgjørdi pástandurin úr bókini 'The Selfish Gene', at ein kopimaskina onkursvegna, av tilvild, uppstóð í havinum, sum uppruni til fyrstu kyknuna. Ella eitt nú, tann seinna og meiri vælkenda hypotesan og alternativi at vit, 'apur' eru úrsliti av tí lívið sum rúmdarverur einaferð plantaðu á klótini.
Men nú má verða sloppi á mál, nú eru vit eisini øll vorðin bólka sum 'afrikanskar apur'. Welcome to 'the Planet of Apes'. Ella hví ikki 'The Planet of Fish', tí uppruni okkara liggur jú onkustaðni í havinum; við øðrum orðum eru vit øllum somul, ikki bara afrikanskar apur men havfiskar. Við hesum er tað so staðfest, at eg og Dawkins heilt sikkurt ikki eru í slekt:


text:
Christian Pløyen
Christian Pløyen (12. januar 1803 í Keypmannahavn - 9. juni 1867 í Holbæk) var helst fólkakærasti amtmaður Føroya. Hann var danskur løgfrøðingur og embætismaður. Frá 1830 var hann fúti í Føroyum, og frá 1837 til 1847 var hann føroyskur amtmaður. Hann var ógvuliga væl líddur millum fólk, og skrivaði millum annað Grindavísuna og lærdi seg føroyska málið. Í 1837 varð Pløyen, sum hevði verið fúti, tilnevndur amtmaður. Hann var øðrvísi enn flestu amtmenn og yvirhøvur væl dámdur, ikki minst tí hann sum fúti hevði yrkt Grindavísuna, sum lýsir grindadráp væl. Pløyen dugdi eisini at tosa føroyskt. Í 1839 var hann saman við trimum føroyingum á eini kanningarferð í Hetlandi fyri at læra av hetlendsku fiskivinnuni, sum tá var meira framkomin enn fiskivinnan í Føroyum. Ein liður í hesum framburðsstrevi var at úthandlar vóru settir á stovn á Tvøroyri (1836), í Klaksvík (1838) og í Vestmanna (1839).
Útgivið[rætta | rætta wikitekst]
- Grindavísan; tekningar Óli Petersen; lagt til rættis Jústines Olsen et al. - 2. broytta útgáva. - Tórshavn: Føroya skúlabókagrunnur, 2004.(48 s., [1])
- Erindringer fra en Rejse til Shetlandsøerne, Orkneyøerne og Skotland i Sommeren 1839. Keypmannahavn 1840, Tórshavn 1966, Vedbæk 1999.
- Reminiscences of a voyage to Shetland, Orkney & Scotland in the summer of 1839; translated from Danish by Catherine Spence. Lerwick: T. & J. Manson, 1896.


text:
Grannar dystast um finalupláss
1. lið09-05-2017 - Jónfinn Petursson
Undan fyrru hálvfinaluni: B36 – HB
Fyrsta uppgerðin í ár endaði við hepnum javnleiki til grannarnar. Nú er hin næsta á skránni, og væl vitandi, at einki verður avgjørt í fyrru hálvfinaluni, kann væntast varni.
Tað kennist, sum vit nú hava fingið fatur í rætta endanum. Hóast vit leiktu javnleik móti Víkingi, sóust góðar taktir. Somu tendensir sóu vit aftur leygardagin, tá suðringar komu á vitjan og blivu sendir avstað aftur við ongum.
B36 spældi málleysan javnleik móti nøkrum treiskum sundalagsmonnum, og helst man hetta kennast sum tvey tapt stig.
Hesir dystirnir hava tó ongan týdning, tá vit og grannarnir bresta saman mikukvøldi kl. 18.00.
Eitt pláss í steypafinaluni stendur uppá spæl, og bæði liðini vilja sjálvsagt hava besta útgangsstøði til seinnu hálvfinaluna.
Upphiting til dystin verður í Stuðlastovuni og í HB-húsinum frá kl. 17.00. So komið og stuðlið okkara monnum væl á leið í næstu grannauppgerðini.
Vælkomin í Gundadal, okkara leikvøll og góðan dyst.
Koyr á, HB!!!!
Hálvfinalurnar eru hesar:
1005 B36 – HB
1005 KÍ - NSÍ


text:
Eftir at forsetin í Egyptalandi, Hosni Mubarak seinasta fríggjadag fór frá, hevur prísurin á olju verið støðugt lækkandi tað seinastu tíðina. Seinasta fríggjadag var hann á tí lægsta støðinum tær seinastu 10 vikurnar.
Ein tunna av amerikansku tilvísingaroljuni, WTI, kostaði á virðsbrævamarknaðinum í New York seinasta fríggadag 85,58 dollarar fyri tunnuna. Prísurin er lækkaður 7,7 % síðani 31. januar, tá ein tunna kostaði 92,19 dollarar.
Í mun til maj 2010, tá ein tunna var seld fyri 68 dollarar, er ein tunna tó framvegis hækka 25,8 % í mun til prísin í dag.
(Kelda: borsen.dk)


text:
FINA stjórin Cornel Marculescu hevur nú sambært Reuters, at tað ikki fer at fáa fylgjur fyri Sun Yang, at har var ein illstøða í upphitingarhylinum síðsta dag á HM, og at Sun Yang síðani lat verða við at møta til finaluna í 1500 metra frísvimjing.
Marculescu sigur um støðuna har Sun Yang varð ákærdur fyri at royna at sparka og sláa eina gentu úr Brasil, at “in Kazan, we have over 1,000 swimmers, so the preparation pool became very crowded”. Og at tey tí í framtíðini ætla at hava tveir upphitingarhyljar.
Og síðani skal hann hava sagt um hendingina tá ið Sun Yang ikki møtti til start, at:
“We discussed it with the (Chinese) delegation and the federation and finally with him and he said it was some health problem.”
“His coach was also debating with him, a little bit stronger, to make him swim but he said he can’t.
“He’s a great star, he’s a great swimmer. But with the young people, you never know.”
Úttalilsini hjá Marculescu eru av góðum grundum longu illa upptikin, til dømis á heimasíðuni SwimVortex, sum ítróttarjournalisturin Craig Lord stendur fyri.


text:
Sólvit Nolsø 20.04.2017 (09:25)
Nógvur vindur í dag
Tað verður fitt av vindi í dag og sambært heimasíður hjá Landsverk, so er vindurin upp í 30 m/s í støðum, í hvirvlum.
Tað verður hvassur vindur í dag av vestri, 12-17 m/s, sum seinni í kvøld og í nátt snarar í útnyrðing og minkar eitt sindur.
Tað verður turt og sólglottar fyrrapart, men seinnapartin verður samdrigið og ælaveður. Í nátt kann væntast eitt sindur av kava.
Hitin um dagin fer at liggja millum fimm og átta stig. Í nátt minkar hann niður millum frostmarkið og fýra stig.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her